url: =LESSON - 13 SEP. 20 – 26 KHRIH A NIHVEINA HONG PAI KIK DING ~ MUC\nLESSON - 13 SEP. 20 – 26 KHRIH A NIHVEINA HONG PAI KIK DING\nAdmin 11:55:00 PM Articles, Sabbath School Lesson\nLESSON - 13 SEP. 20 – 26\nKHRIH A NIHVEINA HONG PAI KIK DING\nSABBATH NITAK: TU KAAL SUNG SIM DING: Jn. 14: 1 – 3; Matt. 16: 27; 24: 3 – 14, 42, 44; 1Thess. 4: 13 – 18.\nKAMNGAH: “Tua ciangin Jesuh in a nungzuite kiangah, “Note lunghimawh kei un. Pasian um unla, kei zong hong um un. Note’ om nading mun a bawlkhol dingin a pai ding ka hi hi. Ka Pa’ inn sungah om nading mun tampi om hi. A om lo ding hileh hih bang thu ka hong gen kei ding hi. Kei va pai-in note’ om nading mun ka va bawlkholh khit ciangin keima omna munah note na hong om theih nadingun note a hong la dingin ka hong pai kik ding hi. Jn. 14: 1-3.\nThuciam Thak sungah Khrih hong pai kik ding thu 300 vei bang kigelh hi. Tua thu mah in eite upna laigil hi. Seventh-day Adventist thu-um mi khat ihihna zong a kilangsak hi. I pawlpi’ min, i tangko\nthu in zong, Khrih hong pai kik ding hi, cih thu mah ahi hi.\nKhrih hong pai kik lo ding hi leh, i upna in a mawkna suak ding hi. Tu ciang dong Khrih hong pai nailoh manin a’ kamciamte muanlah ding om lo hi. Eite in i lamet, a lian Pasian le eite hong Hon Khrih a vangliatna hong kilatkik ding hun ngakin i nungta hi (Titus 2: 13).\nA’ HONG KAMCIAM\nKhrih in a nungzuite tawh a nunung pen nitak an a nek khit uh ciangin, Khrih in amaute kiangah, tu-in ka pai nading mun ah na hong pai thei kei ding uh hi, ci-in gen hi (Jn. 13: 33) A Topa uh tawh kikhen ding hi ta ahih manin nungzuite dah le lau thuah uh hi. Peter in, “Topa aw, nang koi ah pai ding na hiam? Bang hangin ko hong zui thei lo ding ka hi uh hiam?, ci-in Khrih dong hi (Jn. 13: 36, 37). Khrih in amaute’ lunglen khuangaihna thei ahih manin, amau tawh kikhen ding hun tawmno khat sung hi ding hi, ci-in hilh hi.\nKhrih hong pai kik ding kamciam, Jn. 14: 1- 3 sim in. Bang hangin nang a’dingin man nei hiam?\n“Ka hong pai taktak ta ding hi,” cih kamciam in pello-in Khrih hong pai taktak ding hi cih pulaak hi. "Ka hong pai mai thei hi," cih bang hi lo hi. Bang zahin hanciamin lawpin i mapan hang, i kamciam pawl khat i tangtun loh om hi. Khrih in a hong kamciamte ahih leh, tua bang hi lo hi. Khrih’ kamciamte muanhuai takpi hi. Khrih in mihingin a hong nuntakzia ding David tungtawnin ‘ ka hong pai ding hi, ci-in genkhol hi (Late 40: 7, 13). Tua mah bangin hong pai takpi hi. Khat vei hong pai khin ahih manin a nihveina hong pai takpi ding hi.Khrih in hih leitungah a hong nuntak lai-in a lungkham Jairus kiangah lunghimawh kei in. Na tanu hong hing kik hi, ci-in thapia hi (Lk. 8: 50). A si khinlian Jairus’ tanu thokik takpi hi.\nA sih khit ni thum ciangin a thawhkik ding Khrih in genkhol hi. Thokik takpi hi. A nungzuite tungah Kha Siangtho ngah ding kamciam hi. A hun a cin tak ciang, Kha Siangtho ngah takpi uh hi. Mite’ muhna pan a piangthei lo ding a bat hang, Khrih in a’ kamciam bangin tangtungsak ahih manin mailam ah zong a’ kamciam om bangin hong pai kik takpi ding hi.\nBangci bangin Khrih hongpai kik ding lawp den ding na hiam?\nKHRIH NIHVEINA A HONG PAI DING’ NGIMNA\nKhrih nihveina a hong pai ciangin, mawhnei mite a hong tatkhiat i mit tawh muh taktak hun hi ding hi. Khrih hong kum lo ding hi leh, mihingin a hong pianna, sihna pan a thawhkikna cihte in a hong kihotkhiatna dingin mannei lo suak ding hi.\nBang hangin Khrih hong pai kik ding hiam? Matt. 16: 27.\nLeitung ah thuman lohna tampi om hi. A manlopi a kibawlna, gim piakna cihte i thuak kha thei zel hi. Mi thumante in gimthuak, genthei-in, mi gilote ahih leh, gimthuak lo uh hi. Amau ngah ding a kilawm ngah lo uh hi. Ahi zongin siatna le mawhna in a tawntungin a om den ding hi lo hi. Khrih in mimal sepna bang ciat pia dingin hong pai ding hi (Mang. 22: 12). Khrih hong pai ma-in thukhenna om hi. Khrih hong pai ciangin, Pasian’ thukhenna bangin mi khempeuh in thaman ngah ciat ding hi. Hih thu, Khrih in mopawi tawh gentehin, hong hilh hi (Matt. 22: 11 -13). I gamtatna in hong honkhia thei lo hi. Tua hi taleh, Pasian in i gamtatna tungtawnin thu hong khen ding hi. Hotkhiatna pen Pasian’ hehpih man hi a, kei a’ ding hi, ci-in upna tawh i sang hi. I gamtatna in i upna kilangsak hi (Mark 16:16; Jn. 1: 12).\nMatt. 16: 27 ah Pasian in thuman thutak tawh thu hong khen ding hi, ci-in hong hilh hi. Tua hun i ngak ding ihi hi. Khrih a hong pai ciangin, ama sungah a si mite hong thokik ding uh hi. I gensa mah bangin sihna pen ihmu tawh kibang hi-a, Khrih hong pai ciangin amaute hong thokik ding uh hi, cih kamciam ei a’dingin manpha mahmah hi. Leipumpi kiling gawp ding a, khuaphia-in vanging ding a, Pasian’ Tapa Khrih in a si misiangthote sam ding hi. Ka midikte hong tho un, ci-in sam ding a, vangliatna tawh amaute in vankim lai-ah laktohna ngah ding uh hi. Khrih in amaute a sapna aw leimong khat pan leimong dongah kizelin, mi namcininte hong tho ding uh hi. Sihna hankhuk sung panin a si nawn lo dingin hong tho ding uh hi. Sihna aw na’gu koi ah om hiam ci-in kiko ding uh hi (1Kor. 15: 55). A hinglai midikte le sihna pan a tho a' midikte in lungdam kipakin Ama’ min phat tawntung ding uh hi. Ellen G. White, The Great Controversy, 644.\nKOI BANGIN KHRIH HONG PAI DING HIAM?\nKhrih a hong pai kuan ciangin upkhialhna om ding hi, ci-in Khrih mahmah in genkholh khin zo hi. A nungzuite kiangah, “keimah in Khrih ka hi hi, ci-in a kineihkhem zuau kamsang hong pai ding uh hi, ci-in hong hilh zo hi (Matt. 24: 5, 23, 16). Eite in khem a tuak ding , Khrih in deih lo hi.Tua ahih manin Khrih in ama hong paizia ding kiciantakin hong hilh khol hi.\nKoi bangin Khrih hong pai kik ding hiam? Matt. 24: 27.\nGuahzuk ding ciangin khuaphia a dal zo om lo hi. Mit nei khempeuh in mu kha lo cih bang om lo hi. Tua mah bangin Khrih hong pai ciangin mit nei khempeuh in mu ciat ding hi. Na mu kha uh hiam, ci-in kuamah kidot kul lo-in, midik, mi gilo, nuntakna ngah ding, a mangthang ding mimal khat ciat in mu ding hi. Khrih singlamteh tungah teipi tawh a pang a sun galkapte in zong mu ding uh hi (Matt. 26: 64; Mang. 1:7).\n1Thess. 4: 13 – 18 in Khrih hong pai kikzia bang tawh kibang ding hi, ci-in koi bangin hong theitel sak hiam?\nMi khempeuh in Khrih in kumpite’ Kumpi, topate’ Topa hi, ci-in mu ding uh hi. Khrih a hong pai masak lai-in vangliatna tawh hong pai lo hi. Mite’ deih theih ding lim le mel pua lo hi (Isa. 53: 2). Ahi zongin a hong pai kik ciangin vangliatna, minthanna, vantungmi khempeuh in pengkul tumin hong pai ding uh hi (Matt. 25: 31). A si mi siangthote a si nawnlo dingin hong tho kik ding uh hi.\nKhrih hong pai kik ding hi, cih kamciam a muangngam na hih leh, nisim i nuntakna ah zong amah muangngam ding hi lo hiam?\nBANG HUNIN KHRIH HONG PAI DING HIAM?\nKhrih in Jerusalem biakinnpi kisiat ding a genkholhna ah suang khat tungah suang a kiciang om lo zah dongin kisia ding hi, ci-in a gen thu, Nungzuite in lamdangsa uh hi (Matt. 24: 2). Tua ahih leh, bang hunin tuate hong tung ding hiam? ci-in dong uh hi. Amau ngaihsutna ah, biakinnpi kisiat ciangin leitung beina hi ding hi, ci-in um uh hi. Khrih in ama pilna tawh a piang ding thu nih genkhol hi. Jerusalem kisiat ding le Ama hong pai ding a hilhkholhzia i phawk thei hi. Nungzuite in hih nihte’ kibatlohzia theithei lo uh hi. Khrih gen mah bangin AD 70 kumin Jerusalem biakinnpi kisia takpi hi. A piang ding Khrih’ genkholh thute in ngimna nei hi. Khrih hong pai kik ding a kum le nite i theih nading-a Khrih in hong hilh hi lo hi. Bang hang hiam cih leh, Ama hong pai ding ni kuamah in thei lo hi. Vantungmite nangawn in thei lo hi. Pa Pasian bekin thei hi (Matt. 24: 36). Ahi zongin tua genkholhnate in Amah hong paibaih kuan ta ding ahih manin, thu-um mite kiginkholh theih nading hi zaw hi. Khrih hong pai ding kum le nite i theih loh hangin, bang hun sungah nungta i hiam cih i phawk ding kisam mahmah hi.\nMatt. 24: 3 – 14, 21 – 26, 29, 37 – 39; Mark 13; Lk. 21 sim in. Thupiang ding bang kigenkhol hiam? Bang hun sungah a nungta ihi hiam?\nKhrih in a hong hilhnop thu in a hong pai kik ding hun nai mahmah ta hi. Nungzuite in ama’ hun sung mahin Khrih hong pai dingin lamen uh hi (Matt. 24: 32, 33, 42). A taktakin mimal a’dingin, i leitung nunna bei leh, ei a’ding hun a bei hi pah lel hi. I sih khit nungah kum khat, kum 100, kum 1000, bang tan hun sawt om lai taleh, a si mite a’dingin bangmah kilamdanna om lo hi. A hingkik ding Khrih’ sapna aw a ngak hi bek uh hi. Mimal in sihna tawh i kinaih mah tawh kibang, Khrih hong pai hun ding zong hong nai hi. Khrih hong pai ding bangzahin hong nai hiam?\nVIL, NGAKIN KIGING DEN IN.\nBang hangin Khrih hong pai ding ngakin kiging den ding kisam hiam? Matt. 24: 42, 44.\nKhrih’ hong hilhkholhna ah kiging tawntung ding, kisakhol den dingin hong hanthawn hi. Thadah mite bangin hun awngsak lo-in thanuam le lawpna tawh, inn nei pa in mi gilote guta a vil bang ding ihi hi (Matt. 24: 43). Vilin i ngak kawmin, a citak nasem mi in a kipia nasep ding maban a tutzawh mah bangin masuan sep hong kipia hi (Matt. 24: 45; Mark 13: 34 – 37).\nKhrih hong pai ding a ngak thu-um mite in koi bang lungsim puak nei loh ding kisam hiam? Matt. 24: 48 – 51; Lk. 21: 34, 35. Tua bang lungsimpuak tawh kipelh ding na hiam? Kikem lo hi leng, bang hangin tua bang ngaihsutna nei pahpah i hiam?\nSIMBEH DING: Ellen G. White, “On the Mount of Olives” in The Desire of Ages, 627 – 629; “Herald of the Morning” in The Great Controversy, 299 – 316.\nTua ciangin nisuahna lampanin khuttum cia a pha meivom neu khat hong kilang hi. Tua in Khrih le vantungmi honpi hi-in, a gamla panin meivom tawh kibang hi. Pasian’ tate in tua meivom pen Mihing Tapa hong kum ahih lam theithei ding uh hi. Amaute in tua meivom en uh a, tua meivom hong gol semsemin, Mihing Tapa a mel in kimu-in, ama thuciam om bangin a tangtun nading hi ta hi. Tua meivom kimah sakhituihup in tuamin leitung tawh hong kinai zaw semsemin, a vangtang lianpi kimu hi. Vantungmite in gualzawhna lapi sa-in Pa Pasian’ min phat ziahziah uh hi. A vangliatna mihing in pulaak khia thei lo hi.\n1. Khrih hong kum kik hun ding naii mahmah ta, ama hong pai kik ding zong kiging den ding kisam mahmah hi. Ahi zongin Khrih hong kum ding thu tawh kisai a khengval a up khak ding zong kidop huai hi. Khrih hong kum baih ta ding cih umin nasepsep kul nawnlo cihte a kipan, tua bang up khialhna a neite in zong a upkhialhlam uh kiphawk kha lo uh hi.\n2. Khrih hong kum kik ding naii mahmah hi. Mihing in a nunna bei leh, ama a dingin hehpihna kong kikhak hi a, Khrih tawh kizop kik theih nading lampi dang om lo hi.


timestamp: atn

url: =23 February 2019. Sabbath 8na Sawm-ah khat leh Sumpite Piakna-ah Cihtakna ~ MUC\n23 February 2019. Sabbath 8na Sawm-ah khat leh Sumpite Piakna-ah Cihtakna\n23 February 2019. Sabbath 8na\nSawm-ah khat leh Sumpite Piakna-ah Cihtakna\n“ Mi khat in Pasian a buluh ding mah ahi hiam? Tua hi napi note in kei nong buluh uh hi.” Mal. 3: 8.\nKhristian thu-um mite in Pasian in Piangsak Pa hi; tua hi-in na khempeuh Ama neihsa hi, cih pen kithei kim hi. Piancil Bu sungah na khempeuh in Pasian’ vangliatna tawh kipiangsak ahihna thu kipulaak hi.\nIsrael mite in hotkhiatna a theih nading leh Amah a biak nadingun, biakbuk khat lam dingin Pasian in Moses thupia hi. A ngah uh na khempeuh lak pan sawm-ah khat pia dingin thupia hi. Pasian in tua sawm-ah khat keima aa hi, ci hi. Tua banah sumpi tuamtuamte piak ding hong hilh hi.\nKoi bangin sawm-ah khat leh sumpite kilamdang hiam? Sawm-ah khat in Pasian aa hi; Amah a ap kik i hi hi. Sawm-ah khat i khiat ciangin, Topa aa a pia i hi pan a, i piak hi lo hi. Ama aa mah a ap kik i hi hi.\nSumpi ciangin Topa tungah citpiakna, piakkhong hi-in, i piak nopzah mimal khensat hi. Ahi zongin sumpi khia lo-te, Pasian a buluh mah suak veve hi. Sawm-ah khat leh sumpite a thupitna kibang hi. Sawm-ah khat leh sumpi i khiat ciangin Piangsak Pa bia ihihna a pulaak i hi hi.\nThuumna: Thupha tampi hong Pia Pa tungah cihtak ding kisam hi. Sawm-ah khat leh sumpite Ama i ap hi. Piaknopna lungsim tawh pia in.\nThungetna: Topa aw, nangmah kong pahtawi uh hi. Sawm-ah khat leh sumpite na mai-ah kong luii uh hi. Nangmah kong biakpiaknate uh hong sang in. Amen.


url: =Mihaute’ Hauh dan thusim (5) ~ Mungpi Khupson :: ZOMI DAILY\nMihaute’ Hauh dan thusim (5) ~ Mungpi Khupson\nposted on 24 July 2016 at 12:56 am UTC+9:30 Lomkholna: Article, Business, MungpiKhupson\nMizawng, Milaihawl, Mihau leh Minuamsate’ Sum Kilumletzia:\n“Limtakin ngaihsunin geelgeelna pen hauhna lampi hi a, nawhsa-in lopthop hihna pen zawn’na lampi ahi hi” – Pau. 21:5\nHih anuaia lim tawh mizawng, milaihawl, mihau leh minuamsate sum kilumletzia (cash flow) en dih ni:\n1. Mizawngte’(Poor) sum kilumletzia:\nHih atung a lim i et ciang Mizawngte’ sum ngahna pen a nasepna thaman uh lawh bek pan cih i mu hi. Tua a sum ngah sunsunte uh pen Zatna tuamtuam (neek le dawn, silh le ten, zatui zaha, innsap etc) tawh beisuk pah hi. Hauh cih thadah Na a sep kei vua leh an ngawla puuksi thei dingte ahi uh hi. Assets neilo uh a liabilities zong neise lo uh hi. Hih huangah Zomi tamzawte i om hi\n2. Milaihawlte’(middle class) sum kilumletzia:\nMilaihawlte zong a Nasepna pana a ngahuh lawh bekmah tawh nungta uh hi. A nasep uh kicianzaw deuh ahih manin a lawh uh zong hoihkhawm lel a, a zatna uh zong tam pah hi. Liabilities tuamtuam: Loans (car, house, etc), credit cards, insurance, taxes, etc) nei thuah uh ahih manin a sum thalawh uh tamzaw a zatuh kisam a, assets neilo uh ahih manun hauzo taktak lo uh hi. Kumpi nasem pawlkhat leh gam thumna a tung Zomi tamzawte hih huangsungah om uh hi.\n3. Mihaute’ (Rich) sum kilumletzia:\nHih lim panin mihaute’ sum ngahna nam nih cih I mu thei hi. Mihauten lawh tampi sanna bek tawh kihau zolo hi cih teluh ahih manin assets tuamtuam: Inn le lo, sai, industry, factory, saving accounts, etc cihte nei thuah uh a, tuate panin sum meet tampi saang uh hi.\nHih na tak lama lim limtak en leng, mihauten a nasepna uh leh a assets uh pan sum ngah thuah uh hi cih I mu hi. Liabilities a neih hangun tua in subuai lo a, assets leina in a sum zanguh hi cih zong I mu thei hi. A na leite uh pan sum meet ngahkik uh ahih manun a hau ding mah na hi uh hi! Zomite zong hih huangsungah bangzah hiam khat om khin uh a, kibehlap toto ding hi hang.\n4. Minuamsate’(wealthy) sum kilumletzia:\nLai Siangtho in Minuamsa a cihte bel hi pah sam ken cin! Mikhempeuh in I lungtup I sun mang a I geelgeel pen nasem lo a deih bangbang neih theih ahi hi. Hih huangsunga omten tua dinmun pen naih penpen leh kilawm hi. A tomin gen leng Billionaire I cihte ahi uh hi.\nTak lama lim en lehang lawh pana ngahna om nawnlo hi, banghang hiam cih leh hih minuamsa I cihte in nasem nawnlo uh a, a assets tuamtuamte un amau adingin nasem uh hi(nanga dingin na sum semsak in I cihcih pen). Shares, Copyrights, franchises, stocks, real estate leh a dang tuamtuam panin a lomlom, a henhenin sum ngah ziahziah uh a, a liabilities uh leh a zatna khempeuh uh zong a assets un sik gaikhin hi. Zomite cik hun ciang hih huangsungah I om tam… maw a om khin zaw!?\nNote: Assets leh Liabilities na tel kei leh MIHAUTE HAUH DAN THUSIM 4 en in\nPrevious: Na Khekhap enkik dihve ~ Khaineu Hatlangh\nNext: Zomi Khristian te sungah kilem kikna ~ Dr. Pau Khan En\nThu-um mite leh Sum ~ Dr. Do Suan Mung\nVondeih Kep Ding – 92 (Dimno’ Pa)\nPaikhiatna ~ Laitai January 2010


url: = Ka thi zawk ciangin vantungngam theng tu kahi hunlam bangbang he thei tukhi ziam?\nKa thi zawk ciangin vantungngam theng tu kahi hunlam bangbang he thei tukhi ziam?\nDokna: "Ka thi zawk ciangin vantungngam theng tu kahi hunlam bangbang he thei tukhi ziam?"\nZokikna: Ngupna nga nahi hunlam le na thi zawk ciangin vantungngam nga tu nahi hunlam na kihe ziam? Na kiheak tu Pathian in hong dei hi. Lai Thiangtho in “Pathian tapa a ummi theampo nuntak tawntungna nga tu hi ci a, a kiheakna tuin hi thute note kungah hong at ka hihi” (1John. 5:13). Nang sia tu-in Pathian mai ah ding a, Pathian in “nang vantungngam ah banghangin hong tum sak zezen tukhi ziam?” ci-in hong dong le, bangbang zokik tu ni ziam? Na zo kikna tu na he bua tha tu hi. Hibangin na zo kik tu hi. Pathian in eite hong it a, tawntung nuntakna ih nga thei natu in ama in lampi hong hon sak hi. Lai Thiangtho in hibangin son hi. “Pathian tapa a ummi theampo kisia ngawl-a nuntak tawntungna a nga thei na tuin Pathian in a tapa khat bek neisun hong piak dongin leitung mite a it hi” (John.3:16).\nVantungngam ih nga thei ngawlna tuin lam hong khak nate ih heak tu ahi hi. Hong lam khak nate in hibang ahi hi. Ih mawna, ih khelhnate in Pathian taw suakta takin ih kipawltheina tu pan lam hong khak ahi hi. Ih lua suk mawna hangin maw neite ih hihi. Ih teal zong ahi hi. “Mi theampo maw siat uh ahi manin hong hunkhia Pathian taw kikhuala hi” (Romte. 3:23). Ei le ei ih kihun khia zo bua hi. “Pathian hong hesuakna hangin upna taw ngupna kinga hi. Ei hanciamna hang hi ngawl hi. Pathian hong piakthong letsong ahi hi. Ngamtat phatna hang zong hi ngawl hi. Tua ahimanin kuama in kisialhpui thei ngawl tu uh hi.” (Eph. 2:8-9). Eite in thina a thuak tu le hell sungah a om tuin ih kilawm hi. “Mawna thaman in hong piak sia thina ahi hi” (Romte. 6:23).\nPathian sia thiangtho hi. Thuman hi. Mawna dan thuak sak hi. Ahizongin ama in eite hong it a, mawmaina ih nga thei natu lampi hong hon sak hi. Jesu in “Keima in lampi ka hi hi. Thuman le nuntakna zong ka hihi. Kei hong suang lo in kuama in Pa kungah a theng batu hi” (John.14:6). Jesu sia eite atu-in thinglamte tungah thina hong thuak hi. “Khris in mawneite a tuin khat vei thina taw hong tan zo hi. Thuman ngawlte thuman mi a suak theina tuin Pathian kungah hong paipui hi”(1Peter.3:18) . Jesu sia thina panin hong tho to kik zo hi. “ Ama in ih mawna hangin thinglamte tungah thina hong thuak a, thuman mi ih suak theina tuin hong tho kik ahi hi” (Romte. 4:25).\nTua ahimanin hi dotna sia enpha kik tawng. “Ka thi zawk ciangin Vantung ngam nga tu kahi hunlam bangbang he thei tukhi ziam?” Hibangin na he thei tu hi. Topa Jesu Khris um a, sang lete tatkhiatna na nga tu hi (Sawl.16:31). Jesu a sang a a um theampote tungah le ama min a um mi theampote tungah , ama in Pathian ta hina a pia hi” (John.1:12). Tawntung nuntakna sia man ngen ngawl-a hong kipia letsong bangin na san tu ahi hi. “Pathian ii a thonga hong piak letsong in ih Topa Jesu Khris hangin tawntung nuntakna ahi hi” (Romte. 6:23). Tu mama-in nang in a kicing le a mannei nuntakna taw na nungta thei hi. Jesu in “ Amate a kicing nuntakna a nei thei na tuin ka hong pai hi” (John. 10:10) a ci hi. Jesu ih hong kamciamna bangin nang sia Pathian taw vantungah a tawntungin na mangkhawm tu hi. Jesu in “Keima in note a tuin omna tu mun vawtkhol tuin ka pai tu hi. Tua zawk ciangin kong pai kik tu-a tua ka vawtsa innpi ah note taw a tawntung mang khawm tuin note ka hong la to tu hi” ci hi. (John. 14:3).\nJesu Khris sia gumpa in sang a, Pathian kung panin mawmaina na nga nop le hi bangin thu na ngen thei hi. Hi thungetna le a dang thungetna hangin ngupna na nga batu hi. Jesu Khris upna hang bek taw na mawna hong kimai sak tu hi. Hi thungetna in Pathian um nahi hunlam ama tungah son na hi-a, ama hong piak mawmaina hangin ama tungah lungdamkona zong ahi hi. “Topa awng, keima in nang kong langdo manin thukhenna a thuak tu ka hihi. Ahi zongin Jesu Khris in ka thuak tu thukhennateng hong lak sak siat zo hi. Ama ka upna hangin mawmai sakna anga tu ka hihi. Ngupkhiatna ka nga na tuin ama ka muang hi. Alamdang nong hesuakna le mawmaina – tawntung nuntakna letsong hangin lungdam kong ko hi! Amen!’’


url: =Lebanon aom US Embassy maiah Jerusalem vai hangin lungphona kinei :: ZOMI DAILY\nposted on 10 December 2017 at 11:50 pm Lomkholna: News, Sawltak, World\nUS President Donald Trump in Jerusalem City pen Israel gam ii Capital khuapi in theihpihna apulakpen leitung gamtuamtuam aom Muslim te hehmahmah uhhi. Hih theihpihna tangkona hangin Middle East sung aom Lebanon gam, US Embassy maiah Sunday ni in lungphona mihonkhat in nei uh cih AFP pan kiza hi.\nLebanon, US Embassy maiah lungphona anei mipi tepen Security Forces te’n aki khenthang nadingun Tear Gas leh Water Cannon tawh kap uh cihi.\nAFP Correspondent khatin agenna ah US Embassy maiah lungphona neiding in Palestinian tampi ki kaikhawm uh a, ahi zongin Embassy Area sungah alut theihloh nadingin Metal Gate Sealing kibawl cihi. Tuaban ah Security Forces te’n Tear Gas leh Water Cannon tawh mipi te aki khenthang nadingin galkap uh cihi.\nTuabang in Tear Gas leh Water Cannon tawh akikapna hangin mi honkhatzong liam uhhi ci’n AFP Correspondent in genkhia a, ahi zongin Security Forces te’n ahihleh bangmah genkhiatna neinuamlo uhhi.\nVideo: Angry protests outside US embassy in Lebanon\nEmbassy kuamsung ah lungphona anei te’n Palestinian leh Lebanese dialkhai “Flags” te lamziahziah uh a, President Donald Trump langpanna kammal vive awngziahziah uhhi.\nMore: Jerusalem pan Zomi Party Gualzawh Pawi lungdam pihna\nLungphona anei Demonstrators pawlkhatte’n President Donald Trump ii alim mihing ciacia in abawl uh pawlkhatzong meitawh halsak uhhi. Lungphona aneite lakah Palestinian Parties panin Member pawlkhat leh Lebanese Islamists pawlkhatzong kihel uh cih kiza hi. Sawltak #zomidaily\nPrevious: Malaysia gamsung aom McDonald’s te’n Israel ka panpihkei uhhi ci’n nial\nNext: Thopi maw, Khuaivah? ~ Nk Khanno


url: =Zomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th). - Laibu Saal\nHome > Thuluui/Articles > Zomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th).\nZomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th).\nZBC piankhiatna: 1899 in Carsonte Zogam hong tung a, 1953 kum in ZBC piang hi. 1948 kum a piang HBA, FBA, leh TBA kigawm ZBC kici ahi hi.\nHih bangin Association thum a pian ma in Zogam bup a om Baptist Pawlpi khempeuh "All Chin-Hills Baptist Association" kici hi. 1919-1938 ciang Cope topa vaihawm "Tedim Kam Thu kizakna lai" zong "Chin Hills News" kici hi. 1940 kiim India gam sanggamte in zong "Mizo" a kicih hun pawl a kipan in "Chin" sangin "Zo" tawh kiminlawh ding ngaihsutna hong laang hi. Rev ST Hau Go US pan hong ciah ciangin Zogam pawlpite dinmun sangmangte in hong puahphat nop hun tawh kituak a, HBA, FBA lah TBA teng kipawlna khat neih ding hong gel uh hi. Tua vaihawmna a tangtun na dingin ZBC hong piang hi. Mi pawlkhatte in Sia Hau Go makaih ahih manin "Zomi" min a pua hi ci in mawhsak uh hi. Hih hun lai pek a kipan in min thu bek hi lo a, sum thu leh a dangdang ah zong khat le khat kigimneihna kinopmawhna khaici kipanpan khin hi.\nCCOC kipatma ciang: Sangmang Johnson bangin zong “Chin” mah ci viuveu hi leh kilawm hi. ZBC makaihna nuai ah Lai Siangtho sang kiphuan a, Zomi Baptist Bible School kici pen a masa pen certificate piak ding ciangin (1959)alaidal tungah "Chin Baptist Bible School" ci in Johnson in gel hi. Rev Kam Khaw Thang in nasia tak in thalnial ngei hi. Zomi te a phualphual ah biakna lam i kimakaihzia kibang lo hi. Falam gam Khalkha gam ah Pasian leh Pasian nasemte zahtakbawl in thupisim uh a, Tedim gam ah Pasian nasemte pen kithupisim khollo in maineu uh hi. Tua ahih amnin mipil misiam a khangmasasa in Pasian nasep ding sangin kumpi nasep ding sumzon ding hanciam zaw uh hi. I lawm dangte in Tan 10 ong, BA, B.Sc ngahte mah biakna lam ah na kipia uh a, Zogam ki makaihna ah dinmun kician hong nei hi.\n1980 masiah ciangciang Tedim mite lak ah Tan 10 ong leh Graduate khin sa Lai Siangtho sang kah tawm mahmah a, a om sunsun ZBC, MBC, MCC dongah na kihel uh hi. Tedim mite in makai haksatna (Leadership crisis) phukha hi hang. Tua kawmkal ah TBA sung pan ZBA leh SRBA inntuan hi. Tuiphum pawlpi nusia in Thang Za Kam, EBC, AG, UPC … te piang hi. Hih bang a minam sung kitapzan ngiingei nate ah thudam leh thunamtui tawh kikhen liailiai na om khol hi. Thang Za Kam pawlpi tawh kikhen ding lai in ZBC pan a lemtuah ding hong pai makaite in "No Tedimte na haksatna uh pen Surgical method na zat luat man uh hi" hong ci kici hi. Nengno a na khat kheisuk ding a ling lakhia ding cih lungpuak nei hi hang.\nCCOC pan 1995 ciang: 1983 ciangin CCOC hong piang hi. CCOC min ngiat pen "Chin" min dinpihna khat in kimu hi. Ahih hangin Tedim lamte in nasia takin mapang a, CCOC ading in a simasa Cin Khaw Thawn Tedim mite mah ahi hi. Asi 7 lak ah 5 in Tedim mite hi. Piakkhiatna ah zong a hanciampente hi. Hih bang hun laitak in ZBC makaihna nuai ah sumzat zia, makaihzia a kipan thu tuamtuam ah Tedim mi makaite teltheihloh thu, mawhsakna, etkhialhna hong khang semsem hi. Hih hun sung mah in ZBC structure et phat kikna ding nakpi tak in ZBC EC ciangah kikum den uh hi. Khalkha lamte in ZBC pan paikhiat ding hanciam ngei hi. ZBC mahmah MBC tawh kizom lo in BWA tawh kizop ding ciang makaite ngaihsutna thusim ah om ngei hi. Ni khat ni ciang kihen kul veve ding ahih ciangin "kampau-language" bulphuh a kikhen zaw ding maw "gam le lei-geography" bulphuh a kikhen zaw ding cih pen thulu lianpi hong suak a, a tawp ma ah ZBC Trienial in a khensat ding ciang tun uh hi.\nTuate sung ah TBA, TTBA, KZBA, TVBA, ZBA teng kihela, SRBA in a mau leitang tung a thu kivaihawm laitak ahih na hang tawh kikhen ding thu pompih zolo uh hi. ZBA te a sawt lo in ZBC mah ah kileh kik uh hi. TBA tangmite inn a tun kik uh ciangin mipi lungkim lo ahih manin a pai khiate lah pawm nawn lo, ZBC ah lah ciah kik lo in tangdin uh hi. A paikhia te in “ZBC sung sum leh paaizat na ah hong muang zo kei ung” cih siksan bulpi in nei uh hi. Hih thu teng a pian ciangin ZBC in commission a dawldawl seh in haksatnate lem napi 1998 kumthum cin kik dong kigawm kik ding ciang tun zolo hi. A paikhia te in ZBCM min pua uh a, Kawlpi ah kiphual uh hi. ZBC tung ah inntuan nang thu dam tawh a nget uh hangin lawhcing lo hi. ZBC in a paikhia te kiang ah vok go in a khaam kawikawi hangin zong a phattuamna om nawn lo hi. Tua kawmkal ah Tedim mi sung (a diakdiak in TBA sung ah) 'C' leh 'M' thu hangin zum kong mang kong kitun, u leh nau ki nopmawh, sisan naisan luanna pianghi.\nTBA in thudot (Patron) dingin a seh uh Rev. Dr. Pau Khan En, Rev. Dr Kam Khaw Thang, Rev. Dr. Do Sian Thang leh Rev. Smith Ngul Za Thawng te tawh kimuh na zong om zelzel hi. Tedim kampau sia khempeuhh kimuhkhopna zong kibawl hi. ZCLS makaihna tawh consultation zong kisam hi. Ahih hangin thudot te in "ZBC ah ciah kik ding" hi kinken a, ZBCM makaite in "Ciahkik lo ding mainawt ding" hi den hi. Tua bangin TTBA, TVBA, leh KZBA in ZBCM mintawh "ngal hapaksa tum kik kei" ci in mainawt suak uh hi. TBA tangdin gige hi. TBA sung pan in Mualbeem khawk te in TAB ci in Association thak kipan uh a 1999 Trienial ah ZBC tawh kizom uh hi. 1998 Trienial khit ZBC triennial in MBC ah hih thu haksa a puak toh dingin a kigen hangin EC leh ap kik hi. 1999 kum ciangin MBC tun pan uh hi. MBC GS pen Rev. Saw Mar Gay Gyi leh Rev. Simon Pau Khan En hong kilaih hun tawh kituak hi. Sia Enno makaihna tawh MBC thuhaksa lemtuah pawl in Khamtung gam ah hong kuan uh hi.\nZBCM tawh bangmah vaihawm kha nawnlo uh hi. TBA bulphuh deuh uh ahih mah bangin TBA in zong "ZBCM pai ding lah lung kim khin zo kei ung. ZBC ciah kik ding lah lungkim khin zo kei ung, MBC nuai ah Baptist innkuan sun pan lah taikhia het kei nung" a cih ciangin MBC in TBA mailam ding ngaihsutsak hi. MBC, TBA leh ZBC makaite kimu uh a, TBA mailam ding a gel na uh a (1) TBA pen Association 3 kisuah ding a, Convention in a din theih nang kithawi ding. (2) Tua hun sung ZBC ah kipawlna sum khia ding a, ZBC kum 50 cin zong bawl khawm ding. (3) ZBC in zong TBA mailam ding a hoih pen in vaihawmsak ding (4) hi bang laklawh hun sung MBC in TBA akisam bangin vaan ding cih ahi hi. Hih vaihawm na mah bangin MBC in TBC a van zawhzah in van hi.\n1. Tedim Baptist Convention\n(1) Northern Tedim Baptist Association,\n(2) Tedim (Central) Baptist Association\n(3) Southern Tedim Baptist Association\n2. Zomi Baptist Convention sung ah\n(4) Zo Baptist Association piang hi.\n(5) Siyin Region Baptist Association piang hi.\n(6) Kalay Valley Baptist Association\n(7) Tamu Kabaw valley Baptist Association\n(8) Kuki Baptist Association\n(9) Tedim Association of Baptist\n3. Zomi Baptist Convention of Myanmar sungah\n(10) Tonzang Township Baptist Association\n(11) Kalay Zomi Baptist Association\n(12) Tamu Baptist Association\n(13) Zanggam Baptist Association\n(14) Gungal Baptist Association (?)\n(15) Cikha Baptist Associatioan (?) *(?) nih pen ka thu nung zak hi a, a min bulhdan khawng tel siang lo hiing. Hih Convention thum sung a om Association 15 tengin Zomite khantoh nading leh phattuam na ding vaihawm khop theih nang kipawlna khat i vaihawm zo diam? A phamawh in ngaihsut ding thupi ta hi. A tawp dong nong simsak lungdam ing.\nBy - Rev. Khoi Lam Thang (B.Th.,B.A.,M.Div.,M.A.,M.Th),\nGeneral Secretary of Bible Society of Myanmar\nItem Reviewed: Zomi Baptist Convention (ZBC) Taangthu. Gelh - Rev. Khoi Lam Thang (B.Th.,B.A.,M.Div.,M.A.,M.Th). Description: Rating: 5 Reviewed By: Cinpu Zomi


url: =US ah hongnusia Pa Cin Sian Tuang (kum 35, Phaiza) sihvui hungeelna :: ZOMI DAILY\nposted on 6 January 2017 at 3:51 pm Lomkholna: Dahpihna, News, Zomi\nUS gamsung Maryland State, Baltimore ah hongnusia Pa Cin Sian Tuang ii luanghawm pen anuai a hungeelna bangin USA leh Malaysia ah sihvui hunbawlna kinei dinghi.\nAni: January 07, 2017 (Saturday)\nAmun: March Life Tribute Center\n– Body Viewing:\n– Funeral Service:\n– Luanghawm vui nading mun (Cemetery):\nMalaysia gamsung ahzong apianna apa Pa Nang Za Khup, anu Nu Cing Deih Lun leh sanggam te om ahih manin, KL EBC biakinn Saturday (07 Jan 2017) ni 3pm in hunbawlna kineiding hi.\nPa Cin Sian Tuang ii pianpih sanggam te:\nRev. Khai Sian Pau (USA)\nPa Pau Lian Thawn (Norway)\nPa Thang Sawm Mung (Singapore)\nNu Dim Nuam Cing (Malaysia)\nPrevious: Indian American Rajiv Shah “Rockefeller Foundation President” thakding in kiskeh ~ TK Lian\nNext: Nathu in lam honglak meivak hi (Cf. Psamls 119:105) ~ Kham Cin Pau\nZYA Weekly News :: 21 November 2014


url: =ZAHMAWH LIMCING TE ENG PEUHMAH KEN. Agelh ~ Thangpi Naulak - Laibu Saal\nHome > Thuluui/Articles > ZAHMAWH LIMCING TE ENG PEUHMAH KEN. Agelh ~ Thangpi Naulak\nZAHMAWH LIMCING TE ENG PEUHMAH KEN. Agelh ~ Thangpi Naulak\nZAHMAWH LIMCING TE ENG PEUHMAH KEN.\nAgelh ~ Thangpi Naulak\nPicing film(Blue film) pen sum deih luatna hangin neekzon nanga zang pawl om uh hi.Los Angeles khuapi bek ah zong picing Film bawlna ‘firm’ 200 bang om hi.Hih muna nasem pen mi 6000 bang pha hi.Limcing tak tak bel mi 1200 khawng hi in the.Zahmawh Industry pan kum khat a sum laklut uh pen $4 Billion phial pha sam aive. Limcing ten pen kha khat Rs 2 lakhs bang sang zo uh hi.Hi lam nasem te pen internet zangin kizuak siam mah mah laideep uh hi.\nPicing film a limciing dingte mi duangcing leh meelhoih kideih se hi.Kalkawm leh nawi lam khawng mi mawk mawk sanga mite’ mit lazaw dingte teel se uh hi.A neekzonna pi uh hi mawk ahihmanin Plastic surgery khawng hahkat uh hi. Make-up artist ten limtakin puah uh ahihmanin kihoih muh hi peuh lel hi.Light tuam tuam kizat manun a vun uh a kilawmsuak hi.Tulai siamna sangta ahihmanin Camera zangin neucik zong golpi dan in kilak thei banah tawmcik zong sawtpi dan in ki suaksak thei hi.Camera tuam tuam tawh anai leh gamla pana kila hi in, tuate a kizawma hong suahsak kik uciang midangte sanga ki fit zaw dingin pawlkha in ngaihsun thei hi.A theih loh man un mi pawl khat in a zi a pasal te uh peuh hawmthawh thei mawk uh hi.\nFilm dangte mah banga et dinga kibawl hi in, etteh ding hi zen zen lo hi.Liimciing mah ahih lam uh mangngilh kei in.Amau gamtat dan pen a khangto mite hihdan cih zong hi khin sam lo hi.A taka zat dinga kihilhna dan hi zen zen lo a, etding bek a kibawl ahi hi.Nang sanga nuam a sa pha deuh dingin ngaihsun kha tuan sam kei in.Sum a deih luat man un nuamsa lou pi nuam sa mah mah dana limciing in ngaihsun zaw in.\nNungak pawlkhat in a et uciang sexy sa in eng thei ta zen uh hi ve aw.Eng peuhmah kei un; lupna ah guaktangin hong ki lumsak ding a, na kiimah Cameraman te hong kileh leh ding uh hi.Amau banah Boom Mike leh Light a tawi tangval nou pawl zong mit ommawh mah mah uh hi. Make-up Artist te hong ki pei sai sai laideep ding uh.Tua kawmkalah Director in nai takin hong encik lai ding hi. Camera te in hong hawlhkha phial phial zahin hong nai zen ding uh hi.Khut piah tawh “tau in” a cipawl tawh, “na khutin liah ken” a ci pawl ciau ngeingai ding hi.Na lawp kei leh limcin a siamzo lo hi mawk ding nai ve.Na lawpsaan lai tak na omdan hong laih zel ding uh hi.Nang tungtawn in amau sum tampi ngahzaw ding uh hi.\nA ngeina ah pen husa kidawm hi napi hi te ah, thawm neih loh a phamawh hong hi kik zaw hi.Mihingte bek tham lo in ganhingte nangawn a kisel thei bang pen in na gamta uh hi.Amau bel leitung ngeina a kisel teng hong musak nuam uh hizaw mawk hi.Kuama muh loha nupa kal beka hih ding hi napi,amau bel a en a tam leh lawhcing kisa uh hi. Mi sila ahi mai ve ua,ta lawm lawm.\nDrama dangte danin plot, dialogue, setting, suspense, treatment etc. tam lo hi.Na et tunga kipan a tawpdan ding theihsa tawh kibang lel hi.Khuakzang khollo a etziauh theh wrestling nangawn sangin thupi lo zaw hi.Hih zah a a thupi lo khat na buaipih thapaih leh mihai hi lel na hi.Hih in nou leh nou kiniam ngaihsutna leh mi hong theih khak ding launa lungsim hong guan ding hi.Bang hang hiam cih leh TV ngeina et banga ki enkhawm ngeingai hi khollo ahihmanin. A hun lo pi in hih na mitkha ah hong kilang thei lai ding hi.Mi etsim nawpna lungsim hoihlo tuam tuam hong guan thei zawmah hi.Tua ahihmanin meetna om het lo hi.En huai lo uh hi, ahih theih leh zong en dah zaw mai in, thupi kei lua…!!\nItna leh Sex Sex Education Thuluui/Articles\nItem Reviewed: ZAHMAWH LIMCING TE ENG PEUHMAH KEN. Agelh ~ Thangpi Naulak Description: Rating: 5 Reviewed By: cinpuzomi


url: =Hawaii State sungah innsangpi khat meikanggawp in mi 3 si, 13 liam :: ZOMI DAILY\nposted on 16 July 2017 at 8:12 pm Lomkholna: News, Sawltak, USA, World\nUSA, Hawaii State sung aom inndawl 36 apha Apartment Complex khat meikanggawp in mi 3 si cih AFP pan kiza hi. Friday ni in Hawaii, Honolulu khuapisung aom innsangmahmah khatah thupiang hi a, aliamzong mi tampi om cihi.\nMeikat kipatna pen 26 Floor aom inndei khatpan in akipan hi ci’n Honolulu Star Advertiser te’n genkhia uh a, tua inndei sungah aom nupi khatleh atapa khatzong sipah uh cihi.\nMeikuangpen lauhuai mahmah in, agamlapi pekpan inzong meikuang pampam ki galmuh hi. Windows’ Glass tezong kitamkham in, guahzu bangin maanthem kitam kiasuk ziahziah cihi.\nHih meikatpen naikhatval bang sawtin, asi mi 3 banah adangzong mi 13 bang liam cihi. Aliam te lakah meiphelhding in apai Firefighter khatzong kihel in, adang aliam 12 tepen tua Apartment Complex sungah ateengte ahi uhhi.\nAliam Firefighter leh adang mi 3 tepen gimphadiak in zato ah kipuak uhhi.\nVideo: 3 killed after fire breaks out in Hawaii high-rise with no sprinklers\nTua meikatna innsangpi pen Marco Polo Building kici a, nitaklam 7pm hunpawl ciangin meikuang ki phelhsiangzopan cihi. Ahi zongin akhuanung ahzong meikuang pawlkhat omlai ahih manin, Firefighers te’n buaipihlai uh cih kiza hi.\nHunolulu sung aom Fire Department Units 30 val panin meiphelhding in kidelhpah ngeingai in, Firefighter bekbek akigawm in mi 100 valbang pha uh cihi.\nMeikat kipatna pen inndawl 26 pan kici a, tuapan in anuai Floor 25 lawhsuk in, atunglam pen Floor 28 dongah lawhto in kuangziahziah hi.\nEmergency Medical Services spokeswoman Shayne Enright in agenkhiatna ah Paramedics te’n acimawh, aliamteng innsung mahah Emergency Treatment bawl uh cihi.\nRelated: Iran innsang mahmahkhat meikangin kicim, Firefighter mi 30 sikhin\nMeikhu vive tawh Apartment sungteng kituamcip in, adiakdiak in kumtamkhin leh Wheelchairs azang piteek puteek te’n meikhu thuaklah mahmah in, naktheilo dekphei in omngeingai uhhi. Sawltak #zomidaily\nPrevious: Australia gammi khat Thailand ah Parasailing atuanleh kia in si\nNext: Numei khatin Bus tungah bombi sungteen nusia ahih manin Driver pa nuamhetlo\nMCC Tulsa : Myanmar World Cup 2015 Noptak in Kizo\nCoronavirus (COVID-19) natna ngah theihna dingpan kikepzia\nKawlgam Taunggyi meivakpawi ah mi 14 liam\nDeklam tuktum zong gal suakthei ~ Tdkhen\nMalaysia Vai ~ Pu Thangboi


url: =Upna tawh ka kalsuanna khat ~ Hau Za Cin :: ZOMI DAILY\nUpna tawh ka kalsuanna khat ~ Hau Za Cin\nposted on 11 December 2015 at 10:25 am Lomkholna: Article, Hauzacin\nUpna tawh ka kalsuanna khat\nKei zong upna tawh ka kalsuanna Pasian in hong tangtunsakna thu tawm kong gen nuam hi.\nLamet ngam loh Shillong ah college ka kah ciangin minam tuamtuam kikhopna ah North East India ah Pasian thugen minthang Rev. Dr. I. Ben Wati in khatvei hun hong zang hi. Hih College Student te laka English tawh thugenpa in, “Shillong ka sangkah lai in Shillong ah Taksing (Pine tree) tam mahmah a, a nuai ah laisim, thungen khawngin ka pai zel hi. Vantunglam ka ettoh ciangin Takteh te vang singseng in vantung kimusuak a, ka ngaihsutna ah ‘hih Takteh te bangin ka nuntakna zong mite in a muh pailet theih ding kisam hi’ ka ci hi,” ci hi.\n“Tua manin transparent life neih ding Christian khangnote in kisam hi. Na gamtatna khempeuh na nu na pa, na lawm na gual leh nang hong thei khempeuh muhna ah a etlawm, a etteh taak ahih ding hoih hi,” ci hi.\nTuapa tangthu (Rev. I Ben Wati) mi khat in a gen ka zakkik ciangin, “Hihpa pen a sangkah laiin a sangsiapa in ‘leitung a bem hi, Ni suahna lam ah paipai lecin Ni tumna lam pan hong suakkhia ding hiteh’ acih leh, “Topa aw, leitung kimvial in hong zinsak in” ciin thungen hi. Tua a thungetna Topa in dawnga leitung khatvei bek hilo, tamveipi (a phazah lian tel nawn keng) kimvial in zinsak hi,” ci hi.\nTua thu ka zak ciangin ka lungsim ah, “Topa aw, kei zong leitung kimvial in zin nuam si ing e,” ciin thungetna ka nei hi. Tua ka thunget zawh kum 18 bang a phak ciangin Topa in leitung kimvial in hong zinsak a, tua bek hilo in, hun tamzaw, mun tamzaw ah vanleng a omnak leh lei lam hong tawnsak nawnlo ahih manin, upna tawh ka kalsuanna Topa in hong phungvuh hi ciin ka ciamteh hi.\nTopa sathau nilh leh Topa mi zat mahmah khat thugen ka upna, tua tungtawna tha ka lakna leh amah tungah a tangtung pen Pasian in kei tungah zong hong pia nuam peuh leh piang thei hi cih ka up ngeungauna pen Topa in hong tangtungsak takpi ahih manin upna tawh ka kalsuanna hi ciin ka ciamteh hi.\nPS: Rev. Dr. I. Ben Wati tangthu kicingtak zaknop, thupi, zahtakhuai, ettehhuai, tha hongpia, hong hanciamsak, Pasian thupina hong mu sak, etc. etc. mahmah hi.\nPrevious: Mom Lai Lungzuan – 6\nNext: Tulaai Leitung Thuthang Tuamtuam Updates December 10, 2015\nGamlakvakna 12 pan sin ding ~ T. Sawm Lian\nZomi Singers Gospel Tour – USA 2015 Schedule


url: =Chin Le Zomi Thu Tom Kim. Gelh - Dr. Dong No, Sydney Australia - Laibu Saal\nHome > Thuluui/Articles > Chin Le Zomi Thu Tom Kim. Gelh - Dr. Dong No, Sydney Australia\nChin Le Zomi Thu Tom Kim. Gelh - Dr. Dong No, Sydney Australia\nChin Le Zomi Thu Tom Kim.\nGelh - Dr. Dong No, Sydney Australia\nChin State map.\nChin leh Zomi cih tawh bangcih ding ci aa alunghimawh leh athei nuam tampi ki om ahih manin, tawm kong kuppih nuam hi. Hih min nihte hangin lunghimawhna ii tangthu i theihlohna pan ong piang khia lunghimawhna hi aa i tangthu i kan phot ding kisam kasa hi.\nChin State Flag.\nChin cih ong pian khiatna thu nih om hi. Khatpen tanglai pupate upna tawh aki bawltawm, pianna khangthu, mythology, hi aa khat pen midangte ong piak, min aki pat khiatna bulpi, etymology ahi hi.\nIndia gam lam aa om Marte, Lushaite, Gangte in “ Leitung mihingte, ‘Ciinlung, Tsinlung, Sinlung, Jinlung, Chinglung’, kici suangpi khat, kuahawm khat ahk leitung gil sung panin mihing ong piang khia hi”ci aa upna ahi hi. Hih panin Chin akici min ong piang hi ci uh hi. (L H Sakhong ‘s In Search of Chin Identity.2003 p 1) Hih pen, ei Kawlgam lam ah kiza ngei lo-in, Falam khua gei aa Lailun kuahawm leh Tedim gei aa Khuul khuahawmte bek i pian khiatna ci-in tangthu kigen i za ngei hi. Hih pen khanglui thu upna hi aa, kuahawm sung pan mi piang ngei lo hi.\nTanglai Kawl Kumpi masate-in Thet(Sak) kici (tu’n Manipur leh Tripura) galte adal dingin deih uh ahih manin, Khamtungmite (the tribes) bangmah nawngkai sak see lo-in amau gam ah nuamtakin na om sak uh hi. Tua hi aa, galdal uh ahih manin ‘ lawm, zawl, allies or comrades’ ci-in na sam uh hi. ( Prof. Gordon Luce, Old Kyaukse and the Corieing of the Burmans 1959, Journal of the Burma Research Society 42, 1:75-109). Kawl pau-in ‘tha nge chin’ , ‘ a chin chin’ na ci uh aa, tua panin Chin kici ong piang hi. Ahih hangin Chin akilawhna bulpi athei lo mi pawlkhatte-in Khamtungmite-in bawm zangh uh ahih manin ‘Bawm’ ci-in zong asam uh hi. A taktakin Chin leh Bawm a aw akibat hangin a at dan laimal kibanglo hi. (Prof. F K Lehman, The Real Facts from Linguistics and Anthropology. P 92-93)\nPagan ah mualsuang nih tung ah ‘Chin’ ci-in kigelh: 1048-1113 hun sungin Pagan Kumpi Kyanzittha uk sungin mualsuang tung ah ‘Chin’ cih laimal ki at hi. Hih pen lai tawh kiciapteh masakpenna ahi hi. Mi pawlkhatte-in “ Hih mualsuang tung aa ki-at lai-in eite Chin i hihna ong lak hi” ci-in agen, lai aa at zong om hi. A taktakin ei at hi lo-in Kawl Kumpi-in eite ‘Lawm’ ci aa onng ciaptehna uh hi bek aa, ei, ‘Chin’ akici i hi peuhmah kei hi. Cikmah hunin ei leh ei Chin i kici ngei kei hi. I pu/pate-in na saang lo bek tham lo-in na zadah uh hi. ( Sir George Scott, Burma and Beyond 1932 p 187)\nHi bangteng hi aa, Chin pen, 1). Tanglai upna hi-in tudong, Chinlung a omna kitheilo hi. 2). Kawl Kumpi masate-in “Lawm aw, Zawl aw…” ci aa ong sapna hi bekin ei leh ei, i pu/pate hun aa kipan cikmah hunin Chin i kicihna tangthu sung ah om ngei lo hi. Midangte ong lawhna uh hi bek aa, pawl khatte bangin “Bawm” ci-in kona in ong nei zaw lai uh hi. (Lehman). Zandiak mahmahin, facebook sung ah Zomi khat Vice President ong ngahna a lungkim lo midangte-in bawm kisuai lim khat tawh ciamnuihna-in aki suaksak i mu lai hi.Tua ahih ciangin, i minam min, national min hi lo hi. 3. Chin pen ‘Chinlung’ suangtum pan piang cihna ahih teh, Pasian thu um mite adingin Minam Min National Name aa zat huai het lo hi. Leisung, suangtum, kua hawm sung pan khawng aa piang hi thiam bek lo-in Pasianin ong piansak, ong it, Pasian’ tate i hi hi.\nZomi cih kammal pen Pagan mualsuang tung ah Chin cih aki at maa kum 250 hun lai pekin Sen gam Tang Dynasty Kumpi’ taangmi, Ambassador pa-in 862 AD kumin na ciamteh khin zo hi. I pianna Tibet gam sung ah AD kipat kiimin Zo-thang ciang i bul kikan kik thei hi. Dalai Lama a 5 na-in “ ‘Zo’ pen ‘Lord – Topa’ cihna hi aa, ‘Thang’ pen ‘The perfect – ‘Genbaanglo Pa’ cihna ahi hi”ci hi. I pianna min hoih mahmah khat ahi hi.\nMikang kumpi nasem uliante, Sangmangte leh mipil tampi-in i pu/pate-in Kawlgam laizang ah kum 800 sung bang kumpi-in na om ngei uh aa Zo mah na kici uh ahihna limtak na ciamteh tiuteu uh hi.( a kicingzawin magazine ah ong suak lai ding hi) Tua hun lai-in zong Zomi mah na kici uh hi.\nTua zawh gal lelin 1550 AD khit ciangin ki theh thaang mang uh aa, pawlkhat nisuahna lam tai-in, Laos, Kambodia gam ciangtung uh aa mi namdangpi asuah uh hangin, tuni dong i pau tampi kibang lai hi. Pawlkhat Kawlgam sung mah ah minamdangte tawh kihelzau-in kikan zo nawn lo hi. Pawlkhatte nitumna khanglam dongin lal uh aa, tu-in Asho kici Zanggam Zomite ahi uh hi. Pawlkhat ahon in Khamtung mualtung lam lal to hi.\nKhamtung ah i kah toh maa ciang pen, Khuul aa piang, Ciimnuaimi, Lailun aa piang, Laimi, Tedim, Falam, Haka, Matupi, Mindat, Kanpetlet leh Paletwa cih bang om nai lo hi. I vekpi-in Zomi i hi khin hi. (Col. TH Lewin, Baiyue, Carey & Tuck, U Thein Pe Myint, Daw Khin Myo Chit, om lai )\nKawlzangpanin Khamtung i tun ciangin, ki om khawm kik nawn lo aa, ngaihsutna leh upna tuamtuam ki nei in, “Lailun kuahawm pan i piang aa Laimi ihi hi “ aci tawh “ Khuul pan aa piang ihihi” aci tawh i om hi Pawl khat leuleuin i minam min mangngilh kikeuhin midangte ong sapna, Chin peuh i minam min asa zong om aa, pawl khatin, Zomi mahin kici napi, Khumi, Cho, Zaw ci-in i awsuah tawmtawm ki lamdang ta hi. Ahih hangin pawlkhat leuleu-in taangtawng aa i min laigil na pom kinkenin tudong mah Zomi akici tampi i om hi.\nKhamtung mual dawn itun ciangin kizopna haksatna tawh ngaihsutzia, huihdiikzia kilamdangin midangpi i kisa kha thei hi. I kan loh hang bek hi-in Zomi akicite beh leh phung tampite Chin a kicite lak ah tampi om hi. Mi lian minthang pawlkhatin i beh min mah ana keng lai uh hi. Mun tuamtuam ah zong Zo mah na kici lai uh hi.\nTua ahih ciangin i tangthu limtak kan lehang, Chin akici a khauhpai mahmah i sanggam south Hakate bang Khuang Cawi ahk. Lawng Tuk, Khuado abawl uh ciangin, aphuisam uh teh, “ Kawlte hauh leh nopsakna bangin ko, Zo Ram ong pia in” ci phaphain a innsung tawng ah phuisam uh hi. Chin Ram ci lo uh aa, Lai Ram zong ci loin, “Zo Ram” ci ngiat uh hi. A taanglai kam ciik uh ahi hi. Mun leh mual minte ah zong Zo min mah tu ciangdong na lolo lai uh hi. A minam minte uh zong Zotung, Zophei, Zokhua ci-in ahi zongin, a min mahmah uh zong tampi mah, Zo, ci-in min kiphuak lai uh hi. Chin cih min koimah ah ki za lo hi.\n‘Chin’ cih min tawh kibang lo-in, Zo/Zomi pen midangte ong sapna hi lo-in tangtawng pek aa kipan ei leh ei i kisapna min ahi hi. Zo cih min pen a khanghaam pen, min hi aa, tanglai Sente tangthu sung ah zong, Zo dynasty om ngei-in, Kawl gam laizang ah zong i pute-in Zo kingdom a nei ngei minampi khat i hi hi. Chin cih pen ipu/pate Kawlgam atun khit uhteh ong piangpan , Kawl Kumpite ong sapna min ahi hi. Cikmah hunin, Chin kingdom cihbang kiza ngei lo hi. ‘Zomi’ lo buang ong gawmtuah ding ong tawisaang ding, ki saktheihpih ding adang minam min, national name, om lo hi.\nBangbang ahi zongin, Mangkangte-in Zogam ong uk ding uh 1896 kum, Chin Hills Regulations, ki-uk dan a bawl uh ciangin a kamphen ding ei mualtungmi om lo i hih manin, midangte in Chin ong cihna uh tungtawnin Chin akici paisuak ihi hi. Tua pen akikhial hi ci-in phawk kik saam uh aa, The Chin Hills Gazetteer sung ah hibangin gen uh hi. “ Ahun-aphaatin Kuki (Chin) kici kammal pen Kawlgam, Bangladesh leh Assam kikaal aa om, mi nam tuamtuamte kilawhna, amaanpen min ahi Zo tawh kilaih hi zen leh tu’n thu siang khin mah ding hiven” na ci ngeungeu uh hi. Tua hun lai-in ipu/pate-in ong ki minvawh lam zong na thei nai lo, zong ki thei sak lo ahih manin tu dong apai toto suak kha hi lel hi.\nBangbang hitaleh, Kumpi ong min vawh hi phot ahih ciangin, ki paai khia thei pah nai lo aa i tangthu i sutsut, i sasa ding aa i ki hilhhilh ding hi. I theih kim hun ong tun ciangin a maanpen i minam min ding ngaihsut kik theih ahi hi. Kuakua-in i tangthu i theih masak phot limlim ding thupi kasa hi.\nLai gelhpa Dr. Dongno\nDr. Dongno (james.s.z.dong@gmail.com),\nItem Reviewed: Chin Le Zomi Thu Tom Kim. Gelh - Dr. Dong No, Sydney Australia Description: Rating: 5 Reviewed By: Cinpu Zomi


url: =Ka lungsim aom ka gennop mahmah Malaysia thu pawlkhat (No. 1)\nDear leitung mun tuam tuam a, om ka ZoMi pih & a diak in MALAYSIA a, om te\nThuthak hilo I zakzak sa a hi hang ka.lu.g ong su.kha mahmah malaysia thu ka gelh nop a sawt mahmah leh ka hun ngah loh na te hangin tuni\n24/3/2014 ni-in kong gelh khia zo pan ahihi.\nA pat pan atawp dong nasim sak inla hoih na sak leh na copy in a thei ding a ki lawm te na thei or na zasak in.\nA beisa hun a I zakzak sa ahi malaysia khua hun hoih loh na hang a ka lung hi mawh mahmah thu khat ong gelh khia ka hi hi abeisa kum 2000 kim pan ki pan kawlgam ah I nun takna haksak luat na hangin gam dang ki tung kheng khang a tua kawm kal ah tuni ciang dong mah MALAYSIA ah ZOMI te pen a ciah tawh a kuan tawh ki tat sat lo in ki om kheng khang kei a, tua thu sungah ki mat ki hen pen a nisim phial mah in om toto in khat veivei ciang bang pen mihing a piang tektek buang hi a, cin kei guak bang ka na ngaih sun a ka om muangin ka luankhi bang a kiat hun tam mahmah mawk hi.\nTua kawmkal mah pan in I ZOMI te anini bang phial mah in gambel in ki behlap toto zel hang a tulai tak bang pen MALAYSIA ah ZOMI a tul bang a sim phial ki om ta ahihmanin khat veivei ciang gambel ci a, hi bang a ham satna thuak a pupa theih loh sing dang gam a, lai tual leng kei guak bek na ngawn lung ngai in ka kap kha thei zel hi tua kawmkal mah pan in I ZOMI te a ki mab tawh US gam azuan tawh ong suakta tawh UN Card ong ngah tawh cih bangin lung kham na pan lung nop na cih bangin I tuak to zel a khat veivei ciang a lung dam huai a bat hang khat veivei ciang lung kham huai pi khat mah in kei mimal muhna in ka na ngaih sun kha thei zel hi.\nTua hi a, tu lamlam ciang bang pen PALIK leh RERA ci-in a ni sim phial mah in mi man ding ta ngail in motor pi tawh pai khia zawzen uh a lung kham huai zawzen hi tua PALIK LEH LAHHUAHKAH MI man thei te lau na kawmkal ah KALA MIGILO zong tam mahmah a khua sung vak na ahi zong nasep na ahi zong damiah migilo tam mahmah san lai mawk hi a lung kham huai dan a nam dang te sim loh ei ZOMI te mahmah zong migilo a tuak tam mahmah ahih manin lung kham huai ka da mahmah hi.\nTua ban ah hih palil miman thei te launa leh migilo launa kawm ah pan in kawlgam pan MALAYSIA zuan a ong pai I sangam I u I nau I ZOMI pih te lam kal ah haksak na tuak in khaemna athuak zong ki om lailai ahih manin nakpi tak in lung kham huai kasa mahmah hi tua bek hilo in lei lampan a ong pai I ZOMI te pen puaisa ten khem in sum piak kul loh in MALAY na pai nop uh leh ki ngah ci'n khem na atuak mi tampi mah na om a pawl khat te bang tua thu umin sangkah pilna sin kimlai mah leh kumpi nasep zum nasep nangawn a taisan liangin a om pawl khat om tuak a lung kham huai ka sa mahmah hi.\nTua bek tham lo in hih lai MALAYSIA Atun uh ciangin a puaisa te in hi lai ah na sangam mel thei tanau te a om hiam ci-in dong uh a, nei mah ing a cih leh tua a sanggamte PH pah in na sangam pa uh hi teng ong tung hi tua zah tawh ong tan un nong tat kei uh leh ki zuak dinghi cih bang khawngin ki om a tua kawl kal mah ah a sangam tanau neilo te bang a awk a ki zuak phial baag tampi mah om khit tuak hi tua ahih kei leh pawl khat te a puaisa te in nasep zonsak in kha sum tawm nono bek ngah sak in tua bang teng tawh amah leh amah a paina sum bei teng ki loh sak in tua aloh zawh mateng a pua lam pusuak sak theilo cih mah tawh om sak in I ZOMI te a om kha ki tam khin mahmah hi cih ka tel mahmah ta hi.\nPawl khat te bang pen UN lung gulh ngiat a apai zong ki um tuak hi pawl khat te leuleu bel mite muh na ka muh mateng cin lung kimlo liangin a pai zong ki om tuak a lung kham huai ka sa mahmah hi tua hi a, na sum bei zah leh na gim tuak tawh na lung kham na suak tak loh teng mah twh ong ki cih mang in malasia nong zuat nawn loh na ding kong deih sak na hi.\nTua hi a, UN a lung gulh te bang pen ei zomi bek hilo in namdang te zong a tampi mah malaysia ah om hi a tua teng lah ah ei zomi te mahmah bek zong ki nak tam lua in. UN ngah di.g.bang pen lamey om.lua nawnlo cileng ki khialin om kei mai ing kei mimal.muhna hi.\nTua hi a UN ngah ding.lah.lamet omlo ban ah I ngah phial zongin US or gam thum na zuat ding pen lamet ong bang pah khollo kha di.g a tua kawmkal ah palik.miman thei leh thunei te in ong man thei veve uh hi lai ahih man in a hih thei leh na pilsinna sangkah nusia liang leh na maban hoih khat nusia liang in hih malaysia zuanin o.g ki thawi dah mai in ka cih nop na hi nang I ut na ngiat ahih a leh bel nang I pai man lamsap.kei kong piak sak di g ahi kei a nang ma piak di.g a hih manin kei ko g cih theih bang mah aom tuan kei hi tua hi a, kawlgam ah nek tawm di.g neilo zah dong liang ahilo a mi.muh na bang bang muh nopna lel tawh malaysia nung tun ding pen ko g deih sak masa kei zaw hi.\nHibang thu kong gen ciangin deihsakna leh ZOMI te kong it luat na ahihmanin a kua mapeuh in ong natel siam unla, kei zong bang mah thei ka hi kei a leitung pilna lam cile hangin. ZOGAM ah zolai sang tanli ciang akah bek a nun tak na hamsat luat na hang tawh malaysia ana tung ka hi a, a mun a om ka hih na.leh kei I theihna ciang tawh leh laiat ki sin na amawk na.lia g sang cih na tawh kong hawmsawn nuam leh kong theisak.nuam ahihi.\nTua hi a tu a kong thu gen pen siam.aan hilo a theih man zong ahih tuan kei hi bangbang hi leh khuahun hoih loh na hangin ZOMU te malaysia ong tun ding ka deih sak luat man hi zaw hi.\nTua ciangin hi thu a thei ding a ki lawmpen te bangin internet a zang lua ki omlo zaw a ei gam dang a om te bek mah I hi zaw hi tua ahihman in zaksak ding or theih sak ding a ki lawm na sangam ta nau te leh na lung sim tawh aki tuak a deih sak na leh lai nat theih ding na neih leh na gen di.g aom te kiangah na gen in.\nGen khialh leh lai mal aki sam tampi tak om di.g a tua kawlkal mah pan in ka thu gen nop zong a ki sam tampi omlai ding ahiumain a kei sang a thei zaw ten ka gennop na thei lel ding na hihman un a hoih thei pen dingin nong na laksak unla hoih nasaj aom a na thukim leh na sangam tanau te na zasak sawn lecin cih kong gen nuam ka hihi.\nAmun a om ka hih na leh ka tuah khak thu agen ka hih man in deih sak luat na hang hi zaw hi gen khialh a om leh ZOMI hihna leh I biak TOPAPASIAN zahtak na in ki ngai dam tek ni lu.g dam.\nLung hi mawhna leh theih sak nop na takpi tawh


url: =Leitung Lungdam, Topa Hong Pai (Joy to the World). Christian Hymn-te’ Tangthu. Agelh – Zam Khat Kham - Laibu Saal\nHome > Thuluui/Articles > Leitung Lungdam, Topa Hong Pai (Joy to the World). Christian Hymn-te’ Tangthu. Agelh – Zam Khat Kham\nLeitung Lungdam, Topa Hong Pai\nAgelh – Zam Khat Kham\nguptuam paihtuam nei loin mite thu a khen ding hi.(ZIV)\nIsaac Watts bel England gam Southampton ah July 17, 1674 ni-a suak ahi hi. Anglican pawlpi pana paikhia dissenting Congregational pawlpi sunga pilna sangpi a nei upa khat’ tapa hi a, unau 9 a phakna vuah a upen ahi hi. Isaac Watts pen a pa a nonconformist upna hanga thong a kiat laitaka suak ahi hi. (“Nonconformist” i cih England gamah 1662 kuma kibawl “Act of Uniformity” zui nuam lo-a Church of England pana paikhiate ahi hi. A masa lamin “dissenters” kici a, a nunung lam ciangin “nonconformist,” “Free churchmen” zong kici hi. Tu hun ciangin England gama nonconformist a kicite Methodist-te, Baptist-te, Congregationalists-te leh Presbyterian-te hi a, ahi zongin Scotland ah Church of Scotland pen Presbyterian hi zawsop bilbel-a, a nonconformist-te pen Episcopal Church hizaw hi. ZKK).\nIsaac Watts pen “Mangkama hymn kiphuah kisakna a piankhiatna pa” ci-in kiciamteh hi. A neu lai-in Congregational pawlpite ah Psalms la bek kisa a, a kiseh upa khat in samkhol daudau-in tua nungah mipi-in tua late oltakin sa duaiduai uh hi. Tua lamalte zong khum het lo thei lai-a, Watts in nuamsa het lo hi. Khatvei bang, “Pasian phatna lasakna pen biakpiakna ah vantung tawh a kinaipen hi napi-in, leitunga ei’ sak dan pen a suuksiapen hi mawk hi” ci ngei hi. Nipi Ni zingsang khat tua bangmah-a lasak nuam het lo kikhopna pan a ciah ciangun phun kha leuleu hi. A pa in, “Bang hang tu-a sanga hoihzaw khat hong pia pah lo na hia, tangvalpa?” ci giap hi. Tua ni nitum ma-in Isaac Watts in a la phuah masak pen zo khin pah a, mipite in zong lungdam takin sang uh hi.\nLeitung Lungdam, Topa Hong Pai (Lamal)\nLeitung lungdam Topa hong pai, Kumpi za ngah ding hi.\nLungsim khempeuh bawlpha sak hi.\n///Van leh lei la sak ngai///\nLeitung nuam nang Zeisu maang hi. Mihing te’n la sa hen,\nLo lai tuipi suangpi mualpi’n\n///Kidem in ham uh hen///\nNung ciang mawhna a khanloh nang, Lingin bawlsialo ding,\nApha lohna aphabel in\n///Bawlpha ding hong pai ding///\nHong hehpihna thupha bel in, Leitung hong uk ding hi.\nA min thang siangtho hong itna,\n///Mi khempeuh theisak hi.///\nLa ngai ni.\nChristian Hymn-te’ Tangthu (Laibu)\nChristian Hymn-te’ Tangthu La Pasian Thu Thuluui/Articles\nItem Reviewed: Leitung Lungdam, Topa Hong Pai (Joy to the World). Christian Hymn-te’ Tangthu. Agelh – Zam Khat Kham Description: Rating: 5 Reviewed By: Cinpu Zomi


url: =Pu Hau Do Suan (Ambassador of Canada) tangthu tomno leh A thugenna. - Laibu Saal\nHome > Thuluui/Articles > Pu Hau Do Suan (Ambassador of Canada) tangthu tomno leh A thugenna.\nPu Hau Do Suan (Ambassador of Canada) tangthu tomno leh A thugenna.\nPu Hau Do Suan’ tangthu tom\nMin : Pu Hau Do Suan\nNuu leh Pa Min : Pu Khai Za Dal leh Pi Luan Zen\nSuahni : Nov.11, 1954\nKhualui : Ciingpikot / Keizang Khua, Tedim Chin State\nZii Min : Nu Cingh San Niang (Daw NweNwe Aye)\nTate : Tg. Dal Sian Mung le tanu Lia Zen Sian Hung\nPu Khai Za Dal le Pi Luan Zen-te sung pan 1-11-1954 ni-in Ciingpikot khua (Keizang) ah suak hi. Pianpih sanggam 5 lakah u bel ahi hi. Meikhtila Tatmadaw High School; S.M.S Ciingpikot; S.H.S Tedim-te ah sangkah hi.\n1973 kumin Mandalay S.H.S No.3 pan tan 10 ongin, Mandalay Arts and ScienceUniversity pan 1977 teh B.A (History) ngah hi. 1994 cianginNational University of Singapore pan M.P.P (Master in Public Policy) ngah hi. 1979 kumin Ministry of Foreign Affairs ah LDC in nasepkipan hi. 1981 pan 1983 ciang Ministry of Education ahDeputy Minister Dr. Maung Maung Aye ii PSO sem hi. September 1983 ah PSC exam ongin, Ministry of Foreign Affairs ah Third Secretary in za khangto hi. 1984 pan kipan New York, Geneva, Canberra, Beijingle Kunming ah Myanmar Missions to UN, Embassy le Consulate General te ah panmun tuamtuam tawh sem ngeihi. May 2011 ciang, MOFA Political Department ah Director General, April 2013 ciang Ambassador to Canada dingin Pasian in lamto hi. Pa Hau Do Suan le Nu Cingh San Niang (Daw NweNwe Aye) te in Pasian’ thupha saang a, tapa Tg. Dal Sian Mung le tanu Lia Zen Sian Hung nei uh hi.\nKawlgam kumpi' Gamdang Vai Saina Zumpi (MOFA) ah General Director asem Pu Hau Do Suan pen, Canada gamah Kawl kumpi' Palai (Ambassador) asem ding in kiteelkhia in, April 29,2013 ni-in kipsakna pulak khia hi. Pu Hau Do Suan tawh kisai abeisa March 22 - 30, 2010 hun sunga Singapore Civil Service College vaihawm na tawh kibawl "Gearing Up for a Multi-Polar World" kici "Leitung Mun tampi Ah Gamvai Saina Thahat Nading KiginKholhna" cih thu tawh kisai in, akinaihuai deuh teng kimukhawm a, ngaihsut kihop khiatna (Ethos Roundtable) kinei-in, tua sung pan laakkhiat thu pawlkhat anuai abangin kigelh hi.\nTua 3rd Leaders in Governance Programme (LGP) kimuh khopna sungah akihel aminthang deuh mi 3 te' ngaihsut hopkhiatna sungah, damdam a hong khangto a, ki maisik in akiphukha, kumpi' nasepna khawk (public sector) te in, leitung haksatna i tuahkhit ciangin hong tung ding thu te sungah, leitungbup sumbawl sumzuakna (sipuazi) le a kikhai kim gamvai tawh kisai thu hong lut ahihna, hibang in ngaihsun kik hi. Hih thu tawh kisai, Pu Hau Do Suan in a nuai a bangin dawnkikna nei a, ama muhna genkhia hi.\nSengam le India gam khantohna leh nisuahna lam gamte leitungbup tawh kisai sipuazi bawlna sungah hong lut ding thu tungtaang amuhna:\nHau: A thahat thak gamte hong khanna in, lim hoih khat hi ci in ka mu hi: hihthu hangin ngaihsutna kibanglo te hong piangkhia in, gamtuamtuam kipanpihna, vante gampua zuakkhiatna le gamsungah lutpihna (trade) cihte kikhel a, akhang toto ihih zia hong lak hi. Kawlgam pen India le Sengam kikal ah om hi. Sengam le ASEAN kipawlna kikal ah, adiak diak in, suakta taka vante gampua ah zuakkhiatna le gamsung ah lutpih theih nading thukimna neihna in, ASEAN kipawlna le Asia sung khantoh na ah a thupi pen sepkhiatna khat ahih manin, hamphat na tampi piangsak hi. Van tuamtuam te gampua ah zuakkhiatna le gamsung ah lutpihna, ahih keileh, sumtang zangh a gamsung ah nasepna (investment) te ah US leh UK te' mai en sese lo in; Sengam a Yunan gamke, India nisuahna saklam munte ahi Assam le Bangladesh cih te tawh i gam ading na kisem thei a, gampua ah i zuakkhiat van peuhpeuh, gamdang te mah tawh kibang in vanman ki lamdanglo hi.\nHih gam le mun tuamtuam te in, nidang pek pan kipan in sipuazi i sepkhoppih gamveng lawmte hi uh a, amau te tawh lawmta kizopna atawntung in aki nei kinken ahi hi; mi gilo kiveenna zong kulvetlo hi. Lamkhat pan enleng, thukham zuilo te gamgi kaantanna, mi gilote' galdona, gam khat i aneih akilawh thei natna cih te in i kizopna ah buaina hong pia dekdek hi bek hi. Ahi hang hithu te in, khat le khat hong ki naisak zawsem a, kipanpih na lam ah hong thahatsak zawsem cihna hi zaw hi. Tua zah khat mah in, hih thu hoihlo te in hamphatna le meetna i ngah nading tampi kiamsak hi.\nThu kicianlo leitung ah ki-ukna le ki makaihna dingin athupi penpen i tuah thute.\nHau: Mipi ading in thahat, thumaan, ki cing in le piltak siamtak in kumpi na isep ding pen lung ain kul vetlo in, i neih ngeingei ding thupi hi. Ahih hang ithuk butna pen khat veivei, gam khat i gamvai tawh kisai ahih keileh, i neihsa ngeina tawh kisai, cihdan thu dangte tungah zong kinga hi. Leitungbup ading sepna maban khat le a manlang akaansang technology te hangin eite in genkul vetlo in, ei le ei i kituam koih thei non kei hi. Sunglam paihlet a kimuhna i cih pen i theihsa thu khat hi-na tawmkhat bek nasep zenzen le, mikim in na nasep thei pah, cihna ahi hi. I gam sung ah, miphazah bup in thumaan tak a nuntak ding zia thei zaw, thutheihna nei zaw, kizom ciat zaw uh a, mipi ading kumpi nasepna ah lam et lianzaw nei cihna zong ahi hi.\nA zenzen in mipi tungah lungkimna neilo, ahih keileh, mipi tungah thu aki puak kei leh, mailam ading in alauh huai limlahna khat ahi pah hi. Tua ahih manin, kumpi ukna neite le gammi ading nasep neite in, hong piang ding thute muhkhol ding le mailam ading kigin kholh ding tauvuan khat nei a, akisam bangin kithawina in, ahoih bek leh amaanlo te amaan tawh laih cih te hunlap takin a neih ding ahi hi. Ahih hang hungel ciang kum 5, kum 10, ahih kei leh, kum 15 cih bangin, khotak in thu kigel theilo a, tua in khat veivei bangmah semlo a om nading in kamzonna hong suak hi. A zenzen in tu'n nasep khiat ding a kul ahih leh, tu'n sem pah in.\nSingapore A Muh zia:\nHau: Ka lunglut penpen thu in bang hiam cih leh, mipi na asem, kipawlna puaisa(agent) khempeuh kipawl khawm in, gambup thuzuih ding hong piansak zia ahi hi. Adang zumke te leh munte i pai ngei khin a, tua zumte kuamah hilh kul sese lo in a mau le amau nasem tawm ciat uh hi. A kisam lai khatin, puaisa(agency) te khat le khat kigawmkhawm a, ngimna khat tungah ki thutuak in; tunglam pan zuih ding thute lamlahna hong pai henla, kipawlna puaisa khatsim in tua zuihding thute akhong akhek in taksuah sak ding pen, akisam lai thu ahi hi.\nHih kipawlna puaisa te in, zuih ding thute le sepding gelna te asep khiat theih na ding un, thu neite in aana pia a, leh gammi nasem siam, aki cing, a thuuk lutzo, a nasep uh anuntakpih thei mite le mi-ukzia asiam zum nasemte puak zo uh ahih manin, amau le amau asep ding te kipan tawm thei uh a, a mau siamna le a talente in, kumpi thuzuih dingte ahoih a sang pen atun dongin, semkhia sakthei in, zuih huai, ciapteh huai mahmah hi.\nEthos Editor Alvin Pang i phuatkhiat, a kinaihuai deuh teng kimukhawm a ngaihsut kihopkhiatna pen 2010 March kha in ki bawl hi. Mr. Chinwo, Mr. Hau le Dr. Adel cih te kihel uh a, tua kimuh khopna in, Singapore Civil Service College te' vaihawmna tawh 2010 kum, March 22 pan 30 dong aki bawl Kumpi Ukna tawh kisai Athumveina Makai te (3rd Leaders in Governance Programme - LGP) cih ahi hi.\nSingapore te' khantohna lam pang pan i et ciangin, hih LGP in kipawlna ah kipumkhat den nading leh atawntung a khangto sipuazi i neih theih nading, athuklut zuih dingthu (effective policy) leh ki-ukna hoih i neih theih nading akisam thubulpi te, a taktak in asunglam thu hong musak hi. Ni 8 val bang akibawl hih Programme sungah, aki hel mite in, kumpi lam nasem uliante, thungaihsun siam makaite le hong lengla ahi kumpi puaisa thupi te tawh ki paupih in amaute' sepkhiatna thuthuukte le asepkhiat thu manphate teltak in thei khia uh hi.\nTranslated from English to Zolai by Prof.Dr.David Ngin Sian Pau (Tongsan Translator)\nTBC-Yangon , Tongsan.\nItem Reviewed: Pu Hau Do Suan (Ambassador of Canada) tangthu tomno leh A thugenna. Description: Rating: 5 Reviewed By: Cinpu Zomi


url: =Zomi International Conference 2019| Khawmpi Thukimnate (Zomi Version) ~ PhualvaTimes\nZomi International Conference 2019| Khawmpi Thukimnate (Zomi Version)\nUpdated : March 10, 2019 at 3:11 pm\nZomi International Conference (ZIC2019KL)\n17-19 February, 2019\nKHAWMPI THUKIMNATE (CONFERENCE RESOLUTIONS)\nGam leh Minam Thubulpite (Strategic Issues)\n1. Zomi Identity:\n(a) Leitungbup Zomi-te Minam Khawmpi (Zomi International Conference – ZIC2019KL/ Khawmpi) sung ah ih minam min in “Zomi” a hihna kikipsak hi.\n(b) Abeisa hun sungin ih minam min dingin ih minam min taktak ahilo min tuamtuam in hong kiphuahsak in hong kiciamteh hi.\n2. Zogam leh Zolei (Territory):\n(a) Zogam (Zoland) in pupa khang a kipan akiluahsuk, Zomi-te ten’na gam leh leiteng, mun leh mual (Zomi inhabited area) khempeuh huam hi.\n3. Political Goal:\n(a) Zomi-te in ei leh ei kivaihawm theihna (Self-Determination) bukim ih ngah theihna dingin lunggulhna kinei hi.\n(b) Ei leh ei kivaihawm theihna (Self Determination) a kingahna dingin United Nations Organization (UNO) thuneihna leh phalna nuai ah Zomi Parliament (Zomi Innpi) phuh dingin kithukim hi.\n(c) Zomi Parliament phuh ding thukimna pen Khawmpi Thupulakna (ZIC2019KL Declaration) bawlin in kitaangko ding hi.\n(d) Zomi Parliament phuh zawhna dingin Khawmpi avaihawmpi Zomi Innkuan USA (ZIUSA) kipawlna leh India gam pan Zomi Council (ZC) pawlpi, Myanmar gam pan Zomi Youth Association (ZYA) kipawlnate in madawk in ma ahong pangkhawm dingin thu kipia hi.\n(e) India gam lam a Zomi Movement mabante ah madawk in ma apang, Zomi pawlpite sung a buainate manlang takin a vengbaih dingin Khawmpi in kilunggulh hi.\n(f) India gam, Mizoram Gamkee sung a Zomi-te in Sialkal Range Development Council (SRDC) kivaipuakzia tawh ei leh ei kivaihawm theihna dinmun hong ngah uh ahih manin Khawmpi in lungdam pihna kiciamteh hi.\n4. Economic and Social Goal:\n(a) Zogam leh Zomi sung ah kum 5 pan kum 10 sungin khantohna bukim a om theihna dingin, Khawmpi a kah kipawlna tuamtuamte in, ei ma dinmun tek panin limtak in ma pangin, gam leh minam vaite hawmkhop dingin kithukim hi.\n(b) Zogam leh Zomi-te sung ah minam buppi huam (National Level) in gam leh lei, khua leh tui khantohna ding mabante a kipatkhiat theihna ding ma pankhop dingin kithukim hi.\n5. Peace and Security:\n(a) India gam sung a om Zomi-te sung ah ei leh ei kivaihawm theihna leh bitna a omna dingin United Peoples Front (UPF) pawlpi hanciamna, mapanna leh nasep nate hoihtak leh picingtak in a hong zopsuak theih ding uh kilunggulh hi.\n(b) Zomi Re-unification Organization (Eastern Command) in Zogam sung ah bitna leh daihna a omna dingin a mapanna uh pha kisa a, Myanmar gam sung a om Zomi-te in ei leh ei kivaihawm theihna (Self Determination) a ngah zawhna ding ngimna tawh ma a hong panna dingun kilunggulh hi.\n(c) Zomi Re-unification Organization (Eastern Command) pawlpi in, tu hun laitak a Myanmar\ngam ki-ukna leh kimakaihna tawh kisai khuahun luanzia (Political Environment) tawh kituak in pilvang takin ma ahong panna dingun kingen hi.\nTulaitak a Minam Mabante (Current National Issues)\n(a) Tu laitak a Myanmar gam kumpi in Gambup Thukhunpi (2008 Constitution) puahphatna leh behlapna (Amendment) bawl dingin a hanciamnate hih Khawmpi in kithukimpih hi.\n(b) Myanmar gam sung siksan in Zogam Thukhunpi (Zoland Constitution) khat gelh dingin kithukim hi. Zogam Thukhunpi agelh dingin Zoland Constitution Drafting Committee pen anuai a bangin kiseh hi.\n(i) Convener : Pu Go Sawm Khup, Zomi Innkuan USA\n(ii) Member : Sia Pau Sian Lian, Ph.D. (Candidate), Japan\n(iii) Member : Pu Kham Lam Tuang, Zomi Congress for Democracy\n(iv) Member : Sia Golan Sianzamung Naulak, Ph.D. (Candidate), India\n(v) Member : Sia Mung Lan Thang, Myanmar\n(vi) Member : Sia Cin Khan Lian, Myanmar\n(vii) Member(s) : Zomi Members of Parliament, Myanmar\n2. Zomi MP-te leh Minam Party:\n(a) Zogam leh Zomi a khantohna dingin Zomi MP-te (Members of Parliament) hanciamna, mapanna leh nasepnate Khawmpi in kitheihpih a, lungdamna kiciamteh hi.\n(b) Khawmpi akah dingin akisam Zomi MP-te sung panin Zomi Congress for Democracy (ZCD) Party panin MP (4) hong kah uh ahih manin Khawmpi in lungdamna kiciamteh hi.\n(c) Zomi min tawh minam picing khat hihna kipsakna leh ciaptehna ngah theihna dingin Myanmar\nGambup Kisimna Ciaptehna (2014 Census Result) pen Kisimna tawh kisai thuneite in manlang takin ahong pulakna dingun Zomi MP-te in ma ahong panna dingin kingen hi.\n(d) Tu laitak in ZCD Party pen Zomi-te Minam Party khatin kisang ahih manin, Party kivaipuakzia leh kimakaihnate tu khang hun a, a khangto Party-te kivaipuakzia leh gam makaite dinmun tawh kituak in enkik, sittel in, a kilawmlo, a puahphat huai kivaipuakzia leh kimakaihnate, gam leh minam itna takpi tawh kipuahphatna, kilemtuahna, kikhelna ahong bawlna dingun minam min leh vang siksan in kingen hi.\n3. GZA Kipawlna leh Minam Kipawlna Dinmun:\n(a) Global Zomi Alliance (GZA) kipawlna in a ngimna leh a dinmun tawh kituak in gam leh minam thu tawh kisai in Siampi dinmun (Prophetic Role) panin ma ahong lak uh pen Khawmpi in kilawm kisa hi. Zogam leh Zomi tawh kisai vaite ah Siampi dinmun panmah in ma ahong pansuakna dingun kingen hi.\n(b) Khawmpi thukimnate a taksuakna ding, Khawmpi thukhensatna leh vaihawmnate a tangtunna\ndingin GZA kipawlna in thukimpihna hong pia in, Siampi dinmun panin thupha ahong puakna dingun kingen hi. Tuamah bangin, Zomi-te biakna/sahkhua pawlpi khempeuh in zong thupha a hong puakna dingun kingen hi.\n4. Zomi Nam Ni:\nKumsim February 20 ni in Zomi Nam Ni (Zomi National Day) pen Zomi-te ten’na khua khempeuh ah “Zomi” min tawh a kibawlna dingin hanciamciat ding kihanthawn hi.\n5. 2020 Myanmar Kiteelpi:\n2020 kum Myanmar Gambup Kiteelpi (General Election) ciangin Zomi sung pan MP Candidate dingin taangpi in adeih pen, Zogam leh Zomi a itngiat, pilna leh siamna kicing anei mite (qualified persons) bekmah in Kiteelna ah kuang ahong luina dingun kideih hi. Tua banah Zogam leh Zomi a phelkhamlo ding Zomi-te bekin kuang ahong lui ding ki lunggulh hi.\n(a) Myanmar gam sung ah Gamkee leh Gambuppi dinmun (State and National Level), Kumpi tutphah tuamtuam ah a tu thunei Uliante (Officials) in ama mimal hamphatna, ama khua leh tui adingbek khual in thu leh lai vaihawm a na asep uh pen Khawmpi in kimawhsak hi. Tu laitak a Kumpi za angah NLD Kumpi in, abeisa hun sung in Chin State sung a District bawlna leh gamgi khenna pen gam kivaipuakzia a kilawm a kituak zaw dingin khuallo in, amau mimal, khua leh tui khatpeuh aituam hamphatna ding siksan in a geelna, a sepnate uh Khawmpi in uang kisa in kimawhsak hi. Gam kivaipuakzia a khantohna dingin, Chin State sung a Tedim, Tonzang, Cikha, Khaikam leh Rih khuapite gawmkhawm in District khatin a ding theihna dingin kideih hi.\n(b) India gam, Manipur State sung ah Lamka District a piankhiatna dingin Khawmpi in kideih hi.\n7. Zogam Leiteng leh Gamgi:\n(a) Myanmar gam sung a leitang tawh kisai thukhunthak bangin, Zogam ah leitang awng (Vacant, Virgin or Fallow Land) cihbang om peuhmahlo hi cih thu Khawmpi in kikipsak hi. Zogam sung ah leitang awng cihbang omlo a hihna thu thunei kumpite tung ah thu kipuak ding hi. Zogam sung mun khatpeuh leitang awng in ciaptehna leh vaihawmna a om aleh Khawmpi min tawh thukimlohna thu kibawl ding a, lai kiphah ding hi.\n(b) Zogam sung ah a omsa pupa gam leh leitangte, mipi deihna omlo in, kumpi thuneihna leh thagum hatna suangin thumanlo tak a kisuhna, a awng hi ci in kilaksakna cihte pen Khawmpi in hoih kisalo a, kisang theilo hi.\n(c) Zogam leitang leh gamgi vai tawh kisai in thumanlo tak a vaihawmna a om leh Khawmpi min tawh ahi zongin, taangpi thuneihna tawh ahi zongin, lungkimlohna thu kipuak ding a, a kisapna zui in thu neite tungah lai kiphah ding hi.\n8. Gam Khantohna (Infra-structure Development):\n(a) Zogam sung ah gam khantohna lianpite (Infra-structure Development) tawh kisai in taangpi muh theih dingin kumpi thuneite leh teelcing Zomi MP-te (Elected Representatives) in a hong lahkhiatna ding, melmuh a hong bawl dingin Khawmpi in kingen hi.\nGentehna: Myanmar National Grid, Behiang Trade Center, etc.\n(b) Haimual Khuathak a om Border Trade Center kituah sawm cih thu kigalzak ahih manin, Khawmpi sung ah lunghih mawhna kipulak hi. Hih Border Trade Center tuah ding vaihawmna a om a leh Khawmpi in thukimlohna kipuak ding hi. Hih thu tawh kisai in Zomi MP khempeuh in mawhpuak in la in, Khawmpi lunghih mawhnate ahong vaanna dingun kingen hi.\n9. Zomi Galtaite:\n(a) Lamkaal a om Zomi Galtaite (Refugees) dinmun tawh kisai in Zomi Innkuan USA kipawlna in a vaanpihnate hangin Khawmpi in lungdamna kiciamteh hi.\n(b) Lamkaal a om Zomi Galtaite gamnuam ah a peemtak theihna dingun, thu luanzia leh thu omzia\nzui in, ZIUSA kipawlna mahin madawk in hong vaan a, maban ahong zopsuakna dingun Khawmpi in kingen hi.\n(c) Azenzen in lamkaal a om Zomi Galtaite in amau teelna zui in, pianna gam a ciahkik sawm uhleh, a kilawm a kituak in inn leh lo, annek tuidawn leh nuntak khuasakna ding mabante a neih theihna dingun, Zomi MP-te in ahi zongin, Zomi Youth Association (ZYA) leh Tedim Youth Fellowship (TYF) kipawlnate in ahi zongin, Sia Cin Khan Lian (Aar Yone Oo) in ahi zongin, ahi theizah in a panpihna dingun Khawmpi in kicial hi.\n10. Minam Dialkhai/Puanlap:\n(a) Zomi-te in Minam Dialkhai/Puanlap (Flag) kician khat neih dingin Khawmpi in hoih kisa hi. (b) Zomi-te minam dialkhai/puanlap dingin Zomi Re-unification Organization (ZRO) pawlpi’\ndialkhai/puanlap pen zat dingin hoih kisa a, Khawmpi akah kipawlna tuamtuamte thukimna tungtawn in kipsak dingin hoih kisa hi.\n11. Meitei Singnuaimite leh Zavom:\n(a) Zogam sung ah galvan tawi, namdang singnuaimite a omlohna dingin Khawmpi in kideih hi. (b) Zogam sung a om Meitei Singnuaimite in Zogam sungah mun leh mual a hong lak uh pen Khawmpi in kilungkimlo hi.\n(c) Zogam sungah Zavom ciinna a beina dingin Zomi-te khua leh tui kipawlnate (CSOs) in a thu a la kicing takin kankhia in, kumpi thuneite tung ah Zavom ciinna deihlohna thu pulak ding kisam kisa hi. Zomi khua leh tui kipawlna tuamtuamte in makaihna la in, taangpi in Zavom deihlohna lungphona leh nialna bawl dingin kihanthawn hi. Taangpi deihna leh lungphona zui in, Zomi MP-te in kumpi thuneite kuppih in, Zogam ah Zavom a kiciin lohna dingin vai ahong hawmna dingun kingen hi.\n12. Zomi Numeite:\n(a) Gam leh minam, khua leh tui tawh kisai vaihawmna, mapanna khempeuh ah, Zomi numeite in pasalte tawh liangko kikim in panmun aneih theihna dingun vaihawmna dingin Zomi kipawlna khempeuh kihanthawn hi.\n13. Zo Tual Lai:\n(a) Zogam sung ah Zomi Language and Linguistic Research Institute kician khat neih zawhna dingin kilunggulh hi.\n(b) Zomi-te in minam picing khat a hihna tawh kituak in Zo Tual Lai (Script) pen limtak in kepcing dingin Khawmpi in hoih kisa hi.\n14. Zogam Tuiphum Pawlpite:\n(a) Zogam sung a om Tuiphum Pawlpite in, kamphen akullo Zomi khempeuh in minam min khat suangin kalsuankhop dingin a lunggulhna thu uh Khawmpi in kithukimpih hi.\n15. Nah Tah Hla Nasepna:\n(a) Myanmar Gam Kumpi pan Nah Tah Hla zumpi (Border Affairs Ministry) vaihawmna tawh tagah naupangte pilna siamna sinna dingin Zogam sung ah a kihong Sangte ah Kumpi thuneihna zangin (State Sponsored) Buddhism biakna sinsak (Teach) in azuihsak (Practice) sawm uh pen Khawmpi in dik kisalo a, kilungkimlo hi.\n(b) Hih thu tawh kisai in Global Zomi Alliance (GZA) kipawlna in Zomi pawlpi tuamtuamte tawh pangkhawm in Zomi tagah naupangte ahong vaanna dingun kingen hi.\n16. Zomi Community Center leh Library:\n(a) Zogam khuapite ah Zomi Community Center leh a hoih mahmah Library tuamtuam a kineih zawhna dingin Khawmpi in kilunggulh a, Zomi gam makaite leh Zomi kipawlna makaite tung hih thu ahong vaanna dingun kingen hi.\n17. Zomi Khangnote:\n(a) Zomi-te khua leh tui vaite ah madawk in ma apang dingin Zogam sung a om khua khempeuh ah Zomi Khangno Kipawlna (ZYA) a kiphuh zawhna dingin hoih kisa hi.\n1. Chin Sian Thang, MP\n2. John Khatthang Ngaihte\n3. Go Sawm Khup\n4. Kam Suan Mung\n5. Kap Za Khup\n1.Tual Khan Suan\n2. Golan Suanzamung Naulak\n3. Ngo Sian Pau\n1. Gin Kam Lian, MP\n2. Kham Khan Thang, MP\n3. Pau Sian Lian\n4. Hang Khan Lian\n5. Cin Khan Lian\n6. Dr. Lam Khan Piang, Professor\n7. Mung Lan Thang\n8. Khamsonlian Joy Ngaihte\n1.Dr. C. Thang Za Tuan\n2.Dr. Hau Za Cin Suante\n3.Dr. Pum Khan Pau\n4.Ciang Lem Vung\n5.Cin Khan Lun\n6.Man Ngaih Don\n7.Zen Dot Mang\n8.Augustine Kim Mung\n9.Biangtung T. Ngaihte\n10.Cin Khan Lam\n11.Cin Lam Pau\n12.Cin Ngaih Lian\n13.Dal Sawm Tung\n14.Dal Sian Pau\n15.Do Khan Khup\n16.Hau Khan Mung\n17.Kam Lam Khup\n18.Kap Khan Khual\n19.Kap Khan Thang\n20.Kham Do Dal\n21.Kham Lam Tuang\n23.Khual Za Nang\n25.Nang Khan Suan\n26. Pau Khan Khup\n27.Pau Lian Tuang\n30.Thang Deih Khup MP\n31.Thang Lam Cin\n32. Thang Sian Hau\n33.Thang Za Khai\n36.Vungh Khen Mung\n37.Won Lian Nang\n38.Rev. Dai Sim Mang\n39.Rev. Gin Do Khup\n40.Rev. Gin Khan En\n41.Rev. Go Za Suum\n42.Rev. Khai Sian Tuang\n43.Rev. Ngul Cin Thang\n44. Rev. Pau Khan Lian\n45. Rev. Thang Za Cin\n46. Rev. Thawng Khat Sut\n47. Rev. Timothy Pau Sian Piang\n48. Rev. Vungh Suan Mung\n49. Hau Thang\n50. Kai Za Dal\n51.Ngin Khat Thang\n52. Pau Khua Muan Lal\n53. Raymond Thang Tung\n54. Tuan Do Nang\n55. Rev. Thang Do Khen\n56. Rev. LP Tuang\n57. Cin Lian Khai\nRELATED: Malaysia a Zomi International Conference ah thupukna tamkhop bawl in om\nPhoto courtesy : Zomi Innkuan USA


url: =Norwegian Translation and Translator in Kheda Writing - Editing - Translating In Kheda\nNorwegian Translation and Translator in Kheda\n1. Norwegian Interpretation in Conferences in Kheda\n2. Norwegian Interpretation for Medical related assistance in Kheda\n3. Norwegian Medical treatment interpretation in Kheda\n4. Norwegian Interpretation between doctor and patient in Kheda\n5. Norwegian Interpretation in Courtrooms in Kheda\n6. Norwegian Interpretation in Legal Depositions in Kheda\n7. Norwegian Interpretation in Medical Appointments in Kheda\n8. Norwegian Interpretation in Business Presentations in Kheda\n9. Norwegian Interpretation in Public/Business Meeting in Kheda


url: =Sizang (USA) « Nikonghong\nHome » Sizang (USA)\nCategory Archives: Sizang (USA)\nSeptember 12, 2012 2:29 pm / Leave a comment\nMaryland state Laurel khua pan Canada ngam ngi, New York state ah om Niagara tuiteou (falls) en tu in, August 31 ni, 2012 nitak nai 8:00 PM kiim khawng innkuan in ka pai uh hi. Laurel pan tai 420 kiim khawng khuala aa, Yangon le Mandalay khualatna taw kikim hi. Mihing 9 pha ka hi uhkom, van motor khat kawm vet aa, sun nasep hun man zawk ciang ki thoai in zan khuateak pai ung.\nGPS (global positioning system) ii lak bang hi le, tai 420 kiim khuala aa, nai 7 hai tu ci in ki lak hi. Ahihang, lam kaal khat vavei ki tawlnga vazek, motor hawl zong ki lai vazek bua le mut suak thei mama ahikom nai 9 phial ma hai aa, zing sang nai 5:00 saat ciang Niagara tuiteou omna khua, Buffalo ka theng uh hi. Zan khuateak motor ki to aa, ki ngim mama ahikom, tawm vei tawlngah natu hotel aman ol thathei tu GPS tawma zong in hotel khat ah, toi tang in tawm vei ka mu phot uh hi. Sun nai 11:00 AM khawng saat ciang hotel pan Canada ngamngi Niagara tuiteou omna zuan in ka pai uh aa, minutes 15 sung bang zawk ciang ka theng uh hi.\nMotor parking haksa mama ahikom parking ki zong phot aa, khaakbek ciang dawl 6 sang parking inn lian mama khat tung a dawl 4na ah ka nga uh hi. Parking lot pan tuiteou dong piang in ka pai uh aa, minutes 5 sung khawgma ki pai hi. Upmawk ngawl Sya Thuam Cin Khai le a saangpatangte taw, Canada pusuana gate kiim ah kaki mu uh hi.\nMaid of Mist ci in tuiteou nuai tatak dong teambaw taw ki pai thei ahikom, ticket lei in teambaw taw tuiteou nuai vacinh dong ka pai uh hi. Tourist tam mama aa, mun theampo ki phul valua in papai a kul hi. Tuitoeu nuai pan atung ka kaa kik uh zawk ciang thing nuai alim nuamna mun khat ah, tawm vei to in ka om uh laitak, ka tona uh pan pi 30 khawng khualana mun, tuiteou tung lian mun khat ah mo poai khat a om hi. Mikangte mopoai hi aa, molia le, mo pasal adin pui taw, pastor taw, vekpi hisitsetma ki thoai in biakinn sung vawt daan ma a vawt uh ka mu uh hi.\nToi thai zaw hiat ciang, ngil kial kik ahikom an sai omna sang ka zuan uh aa, an neak man zawk ciang Maryland cia kik tu in kaki pan uh hi. Buffalo khua pan nitak nai 3:30 kiim kaki pat kik uh sia, Maryland zaan 12:00 saama hiat ka theng kik uh hi.\nNiagara tuiteou taw kisai aheaknop huai thu pawl khat\n1969 kum mihingte in tuiluan khaak tan ngei\nCanada le America ngam ngi lian ah om aa, tuiteou 3 om hi. 1. American falls 2. Bridal Veil falls 3. Horseshoe falls ahibuale Canadian falls hi aa, athum aki ngawm in Niagara falls ki na hi.\nTuili lian mama 4 ahi Lake Superior, Lake Michigan, Lake Huron le Lake Erie pan Lake Ontario sung aluan tu ciang asanna kikim ngawl ahikom Niagara tuiteou piang hi. Tua tuili 5 sung om tuithum (fresh water ေရခ်ဳိ) sia leitung bup tuithum theampo ii zakhen 20% pha hi. Tuili 5 teng ii letna sia anuai abang hi.\nLake Superior = 82,100 sq km\nLake Huron = 59,600 sq km\nLake Michidan = 57,800 sq km\nLake Erie = 25,700 sq km\nLake Ontario = 18,960 sq km\nKachin State = 89,041sq km (ette kaak thei natu)\nChin State = 36,019 sq km (ette kaak thei natu)\nLeitung ah tuiteou lianbel a nina hi. akhatna sia Victoria falls, Africa hi. Tuiteou ii saanna sia inn dawl 20 sang khat taw kikim ki ci hi.\nMipil te in Niagara falls apian zawk kum 12,000 pha zo ci hi.\nTui luan nasia mama ahikom tuiluan tawlnga ngei ngawl himakale, 1948 kum March 29 ni, khuasik hu in tuikhal nasia lei ahikom nai tam mama sung tuiluan tawlnga ngei hi.\n1948 kum March tha tuikhal huvau tuiluan tawlngah lai\n1969 kum sung tuiteou nuai aa om suangtum pui te khiin in pua leang tuiluan dan hoi mama tu ci ngaisutna taw mihingte in tuiluan khaaktan ngei aa, tha tam mama sung tuiluan tawlnga ngei hi. Ahihang sum bo nasia lei tu ki ci kik aa, project bo kik hi.\n1615 kum ciang Piantit mi Gabriel Lalement akicipa in Iroquois Indian kam zui in “Onguiaahra” ci in min na pia hi. Iroquois ci ciang tuak kiim ah a om Indian minam khat ii min hi. Ahihang English kam pau minamte hong tha haat ciang Onguiaahra ci thei ngawl ahikom Niagara suak hi.\n1820 kum pan kipan Niagara tuiteou en nuam in tourist tam mama pai aa, tu ni dong leitung ah tourist tam mama a zolzo mun khat in ki ciamte hi. Kum khat sung tourist million 12 bang a en tu pai hi.\nPhalbi hun sung pi 50 sung bang tui khal bikbek ahikom tourist te tuikhal tung ah kipai sak thei himakale, 1912 kum February 4 ni tuikhal kitam in tourist 3 thi aa, tua ni pan kipan tuikhal tung ki paisak nawn ngawl hi.\nSecond khat sung ataak tui sia ton 3,160 ngit hi.\nNiagara tuiteou pan tuimei (hydro) ki vawt aa, 4 million kilowatts suak hi.\nLake Erie pan tuiteou dong Niagara ngun kici aa, Sturgeon akici ngasa namkhat ii pianna mun hi.\nAugust 25, 2012 4:20 pm / 4 Comments on USA Sizang/Siyin\n1990 kiim khawng pan kipan, ngam sung nuntakna haksat hang in Kawl ngam mi tam mama ngam dang ah nasep nga papo seam tu in ki pusuak hi. 2012 kum ciang Kawl ngam mi ngamdang ah ngam bup mihingsim (population) ii zakhen 12% bang om tu in ki um hi. Sizang mi te zong tua tui luan zui in leitung ngam tuatuam ah ki luang, ki theng hi. Japan, Korea, Thailand, Malaysia, India, Singapore, Australia, USA, UK, Germany le, Sweeden Norway ngam te dong ih ki zel zo hi. (more…)\nAmish Te Omna Pennsylvania\nMay 23, 2012 10:22 pm / 6 Comments on Amish Te Omna Pennsylvania\nMay 19, 2012 ni Amish te om daan le nuntak zia en tu in Pennsylvania State sung, Lancaster khua kiim ah inn kuan in ka pai uh hi. Maryland, Laurel khua pan motor 3 taw ka pai uh aa, nai 2 vaal ki hawl hi. Amish te thu sia America ka thet zawk ciang ka heak pheang minam khat hi aa, set vanh, motor le electric cibang tuhun vanh peuma zangh nuam ngawl ci in ka tel ngiim hi. (more…)\nMarch 21, 2012 1:30 pm / 2 Comments on Ngam Ankam\nKum sim March tha theng le US Washington DC kiim ah om Zomite (Haka, Falam, Mizo, Teddim, Sizang, Lumbang…etc) ii vawt thei thu khat sia, ngam ankam lo ahi hi. Ei Zo ngam, Kawl ngam sangah om ngawl ahikom Zo kam in min kinei tuan ngawl hi. A meal sia kawpite taw ki sun aa, hong paak ciang ankam paak bang liinlian hi. Ankamte taw a limna kinai aa, tawm khaa vasip hi. A khaa ngawp sia zong hi bo. Mikang kam in bang naa ziam kiheak pui ngawl hi. Simsuak\nPu Vum Son La\nDecember 28, 2011 2:44 pm / 3 Comments on Pu Vum Son La\nGlobal Sizang Community (sizang@yahoogroups.com) sia 2000 kum April 21 ni kipan aa kum 11 vaal kum 12 cing dektak zo hi. Leitung pilna te hong khang tato in nidang hun hi le, laithak khat ih at tu sia hamsa mama aa, lailu bel kul, laito pai kul a te, ih lai at sia ih thakna munh theng ziam, theng ngawl ziam zong kihe meal ngawl. A theng hial zong ni tam mama zawk ciang theng pheang. (more…)\nThanksgiving le Sizang Mi\nNovember 28, 2011 3:57 pm / Leave a comment\nThanksgiving ii khiakna sia Pathian tung ah lungdam kona a hi hi. Leitung ah minam tam mama te in Pathian tung ah lungdam ko biak piakna kinei tek aa, a hun sia khat le khat kibang ngawl hi. American ah thanksgiving sia kum sim November tha nipi 4 na ii nipizawk ni 4 ni (Thursday) ni a hi hi. (more…)\nNovember 21, 2011 1:22 pm / 2 Comments on Calvary Burmese Church le Sizang Mi\nNovember 20, 2011 ni in, Calvary Burmese Church Washington DC pawlpi ah, Christian Family Sunday taw kisai in hunzakna khat nuamtak in kivawt hi. Tua biakpiak kikhopna ah, Calvary Burmese Church ah akikhawm mi te sung pan minam atam bel teng ahi, Kawl, Kachin, Karen le Chin ci in a pi 4 teng in amate kam tek taw TOPA pokna nei uh hi. Chin atu in Zomi a om thathei teng pawl khat in Sizang Lapi taw Topa pokna nei hi. (more…)


url: =23 March 2019 Angola Kihotkhiatna ~ MUC\n23 March 2019 Angola Kihotkhiatna\nAdmin 7:47:00 PM Articles, MISSION NEWS\nPaulo in thongkia mite kiangah Pasian’ thu gen dingin a nasep a khawl manin a nu heh mahmah hi. Paulo in Angola gam khua khat a om SDA innkuan sung pan a khangkhia-in kumpi sang khatah laihilhsia khat hi. University ah a sangkahna thalawh tawmin a nu leh a sanggam dangte 10 bang a huh mi khat hi. Ta u pen ahih mah bangin a pa in typhoid natna tawh a nusiat khitteh inn sung vaipuak khempeuh ama lutung hong tung hi.\nMi 130000 val bang a teenna khua Benguela –ah University sangkahin, a kum nihna kumin typhoid natna tawh zato lum hi. Kha 2 sung bang zato a lup sungin SDA thu-um mite hong pai-in thungetna neihsak uh a, zato lupna sum bei-te zong piaksak uh hi. Zato pan a tuah a kipan a nunna zia kikhel hi. Zato pan a tuahkhitteh a sangkah zong khawlsuak hi. Nidang a gamtat ngei- bangin gamtat khak ding lau-in sangkah nawn lo hi lo-in, Zimbabwe gam Solusi Univeristy ah Lai Siangtho sangkah ding ut zaw hi. Ahi zongi sangkah nading sum nei lo hi. A mai kum dong khawl phot hi. Hih hun sung tengin, a sanggamte khat in huhna tawh thongsung va lut thei-in thongkia mite kiangah Pasian’ thu genna nei thei hi. Tua bangin a nasepna tungtawnin thongkia mi 20 in tuikiphum uh hi.\nA innkuanpihte in a gamtatzia tel zo lo uh hi. Paulo in a innkuan sung kitangsapnate en zo nawn lo hi. University sangkah khawlin Lai Siangtho sangkah ding a geelna hangin a nu in ta bangin ngaihsun thei nawn lo hi.\nPaulo in Solusi University ah hong tung hi. Mangpau thei lo, sum zong nei lo-in sang hong tung hi. Mangpau sin hong kipan hi. Paulo in “ ka sangkah hong zo sak thei in. Sang man ciangin nangma na ka sem ding hi, ci-in Pasian tungah thungen hi. A sangkah sungin Pasian’ itna theitel hi. A innkuan-un Adventist innkuan hi-in, kum 27 sung gam sung gal omna hangin Pasian’ thuman theihtelna nei zo lo uh hi.\n“Lai Siangtho thu leh Pasian thu theihna ka nei kei hi. Ahi zongin Solusi Univeristy ah sangkah dingin a om a kipan Lai Siangtho leh Pasian thu theihna hong khang semsem hi.Hih sanginnpi-a sia-te in gamdang pan hong pai sangnaupangte limtak kem uh hi. Khat vei vei ciangin sia-te va hawh uh a, a kisapnate uh huh thei zel uh hi. Khat veivei ciangin a theih ngei loh mite in nek ding an pia zel hi.\nPaulo in Pasian’ gen bangin tangtung takpi hi, cih mu tel hi: “ Na leitang uhah an na lak uh ciangin lonawl cin dong la tektek lo-in ansangh zong kaikhawm kei un. Tuate mizawngte a ding leh pemtate a dingin sit un. Keimah Topa note Pasian ka hi hi,” (Siam. 23: 22) cih thu mu tel hi. A u khat in a sangsum ding piaksak hi. A u in a nusiat khit ciangin Angolan pawlpi mite in huh uh hi. Tu-in Solusi university panin sangzo mi khat in a sangsap ding piaksak hi.\nA sangkahna Solusi panin Zambia, Uganda leh Philippine gam pan sangnaupangte tawh kilawmta-in, sangkah man ciangin Angola gam mun tuamtuamah Pasian thugen dingin geelna nei uh hi.\nAngola gamah mi 290,00,000 val bang om a, tua lakah SDA thu-um mi 176,000 val om hi. “ Mi khempeuh SDA suaksak dingin a hanciam ka hi kei uh hi,” ci-in Paulo in gen hi. Ahi zongin Jesuh hong vaikhak bangin “mi namkim tungah teci ahi dingin leitung buppi ah kumpi gam lungdamna thu kihilh ding a tua khit ciangin bei-na a tung ding hi” (Matt. 24:14),cih thu siksanin nasem hi.\n2015 kumin Sabbath School sumpi tawh Solusi University ah sangnaupang 1000 val bangin annek theih nading in inn khat kilamsak hi.\nMai Sabbath in Sabbath 13na ahih manin sumpi khiatngei zah ii a zah thum khia dingin kigingkhol ciat ni.